Polis rampas kayu diguna suspek bunuh rakan senegara
Oleh NUR HUDA MUSA

14 Mac 2021, 1:50 pm
SUBANG JAYA – Polis merampas sebatang kayu yang dipercayai turut digunakan oleh suspek untuk membunuh seorang wanita warga Indonesia di Pangsapuri Angsana USJ, di sini Selasa lalu.
Ketua Polis Daerah Subang Jaya, Asisten Komisioner Abd. Khalid Othman berkata, hasil bedah siasat mendapati kecederaan mangsa berusia 54 tahun itu tidak setimpal dengan keterangan awal suspek.
“Sehingga kini, doktor percaya ada senjata lain yang digunakan tapi dipercayai senjata tumpul dan setakat ini kita ada membuat rampasan satu batang kayu yang kita percaya digunakan suspek.
“Untuk barang kemas kita dah dapat semula termasuk sebiji anting-anting yang dijumpai di tempat kejadian yang kita percayai semasa hentakkan itu, telah terpelanting,” katanya pada sidang akhbar di Ibu Pejabat Polis Daerah (IPD) Subang Jaya, hari ini.
Katanya, sehingga kini siasatan masih dijalankan termasuk untuk mengetahui sama ada suami kepada suspek utama itu terlibat atau tidak.
“Polis juga akan mengemukakan permohonan sambung reman terhadap kedua-dua suspek yang ditahan memandangkan reman mereka tamat esok,” katanya.

Terdahulu, Kosmo! melaporkan seorang pembuat kuih warga Indonesia tergamak membunuh rakan senegaranya dengan cara menghentak kepala mangsa di lantai sehingga mati sebelum menyorokkan mayat mangsa di bawah katil bagi melangsaikan hutang dalam satu kejadian di Persiaran Subang Mewah, Subang Jaya pada Isnin lalu. – K! ONLINE


UniKL Ladies berpesta gol 17-0 dalam hujan
Oleh MUHAMMAD ZUHAILY BADLISHAH

15 Mac 2021, 8:56 pm
KUALA LUMPUR – Universiti Kuala Lumpur (UniKL) Ladies tidak mengambil masa lama untuk membuktikan status selaku pilihan utama untuk menjuarai saingan Liga Hoki Malaysia (MHL) Wanita musim ini.
Ia selepas UniKL Ladies berpesta gol membelasah Mutiara Juniors PSHA 17-0 pada aksi pembuka tirai saingan MHL Wanita yang berlangsung di Stadium Hoki Nasional, Bukit Jalil sebentar tadi.
Kemenangan bergaya itu merupakan amaran awal daripada UniKL Ladies buat dua lagi pencabar utama, PKS Uniten-KPT serta PDRM Blue Warriors selain dua lagi pasukan bertanding musim ini, Sabah dan Young Tigress.
UniKL Ladies memanfaatkan kelebihan selepas diperkuatkan dengan kehadiran tujuh pemain skuad kebangsaan yang menyaksikan Nuraini Abdul Rashid dan Hanis Nadiah Onn berjaya meledak hatrik dalam perlawanan itu.
“Tiga mata dan jaringan besar ini kelebihan buat kami untuk memburu kemenangan liga musim ini. Walaupun saya menyasarkan gelaran penjaring terbanyak tetapi kemenangan pasukan lebih diutamakan,” kata Hanis Nadiah selepas tamat perlawanan.
Selain itu, lima pemain UniKL Ladies iaitu Tuan Nur Hidayah Tuan Ismail, Nuramirah Syakirah Zulkifli, Siti Azlinda Atan, Nur Atira Mohamad Ismail dan Nur Afiqah Syahzani Azhar masing-masing berjaya meledak dua gol dalam aksi tersebut

Turut mencipta nama selaku penjaring adalah Norazlin Sumantri yang berjaya meledak satu gol melengkapkan pesta 17 jaringan buat skuad bimbingan Roslan Jamaluddin itu.
Ia adalah kemenangan terbesar dalam sejarah UniKL Ladies yang membuat penampilan kali pertama bagi saingan MHL Wanita dengan sasaran memburu salah satu daripada dua trofi musim ini termasuk gelaran liga dan Piala Vivian May Soars. – K! ONLINE


Pink Racing lakar sejarah permotoran
Oleh MUHAMMAD HELMEE RAMLI

15 Mac 2021, 8:00 pm
PENDATANG baharu kejuaraan Cub Prix Malaysia 2021, Tuneboss-Pink Racing melakar sejarah tersendiri dalam sukan permotoran negara apabila pertama kali dimiliki sepenuhnya oleh wanita termuda dalam arena itu.
Pemilik pasukan, Atikah Azwar yang baru berusia 25 tahun wajar tercatat dalam rekod apabila memiliki pasukan sendiri dalam sukan yang sering didominasi kaum lelaki itu.
Kata Atikah yang lebih dikenali sebagai Rider Helmet Pink itu, dia mendapat ilham untuk menubuhkan pasukan tersebut ketika beraksi dalam kategori Pro-Am tahun lalu.
ATIKAH
Selain itu, dorongan serta sokongan yang diberikan orang sekeliling terutamanya penaja utama, Tuneboss menyuntik lagi semangatnya untuk memiliki pasukan sendiri.
“Secara jujur, niat untuk menubuhkan pasukan ini tercetus pada pertengahan tahun lalu. Bagaimanapun, hasrat itu terpaksa ditunda kerana mengalami kecederaan patah tangan selain mekanik saya meninggal dunia.
“Saya fikir kami gunakan masa yang agak singkat untuk tubuhkan pasukan ini kerana kami mulakan perancangan pada penghujung Disember lalu. Lebih kurang lima bulan masa yang diambil,” katanya kepada pemberita pada Majlis Pelancaran Tuneboss-Pink Racing di Shah Alam semalam.

Turut hadir pada majlis tersebut Ketua Pegawai Eksekutif FSR Technology, Farhan Ali; Pengarah Urusan dan Pengarang Kumpulan Media Mulia Sdn. Bhd., Mohamad Azlan Jaafar serta Presiden Persatuan Pelumba Sukan Permotoran Malaysia, Shahrol Yuzy.
Pada majlis tersebut, Pink Racing turut memperkenalkan penaja pasukan bagi saingan Kejuaraan Cub Prix Malaysia musim ini termasuk akhbar Kosmo!, Tune Boss, Tobaki Racing, Estremo Lubricant, D.I.D Chain, Welly Assorted Rawang, Qbee Motor Group, NHK Helmet, Gene Advance, Five Glove, Hypergear, Insta360, RacingBoy, UmaRacing, Fdr Tyre dan Koyoko.
Sebagai permulaan, Pink Racing akan beraksi dalam dua kategori musim ini iaitu Wira dan CP125 selain membariskan dua pelumba wanita dan seorang pelumba lelaki.
Juara kategori Wira tahun 2015, Muhamad Harith Farhan Baharin dan Siti Norafizah Muhamad akan menjadi pertaruhan Pink Racing dalam kategori CP125 sementara Siti Norsyafirah Alia Saarizan menjadi sandaran dalam saingan Wira.
Atikah (kiri) bersama pelumbanya, Norafizah, Alia dan Harith yang menjadi sandaran pasukan Pink Racing dalam saingan Kejuaraan Cub Prix Malaysia musim ini.
Atikah bagaimanapun enggan meletakkan sasaran terlalu tinggi pada penampilan sulung, sebaliknya mahu pasukan itu menimba pengalaman dengan pasukan-pasukan ‘otai’.
“Memandangkan ini adalah tahun pertama kami dalam Cub Prix, jadi kami tidak letak sasaran terlalu tinggi. Pengalaman serta ilmu lebih penting.
“Kami akan cuba berikan saingan terbaik pada kejuaraan kali ini. Sekiranya kami mampu untuk menaiki podium, saya fikir itu adalah bonus untuk Pink Racing,” tambah beliau yang turut aktif sebagai ‘YouTuber’.
ATIKAH mengakui kehadiran Pink Racing musim ini adalah untuk menimba ilmu dan tidak meletakkan sasaran terlalu tinggi.
Sementara itu, Atikah turut menjelaskan antara objektif utama beliau menubuhkan pasukan tersebut adalah untuk menarik lebih ramai kaum wanita menceburkan diri dalam sukan permotoran.
Katanya, meskipun ada pihak yang mempersenda kesungguhannya, namun ia langsung tidak memberi kesan terhadap hasratnya itu.
“Secara jujur, tujuan saya tubuhkan pasukan adalah untuk tarik lebih ramai wanita di luar sana untuk masuk ke sukan permotoran. Saya tahu ramai antara mereka berminat untuk jadi pelumba serta mekanik, namun tidak ada platform yang sesuai.
“Berhubung penerimaan, sudah tentu ada yang menyokong dan mempersenda kerana tidak ada pengalaman. Bagaimanapun, Tuneboss dan penaja-penaja lain menjadi sumber kekuatan saya,” ujarnya lagi.
Sebagai rekod, Pink Racing bukan sahaja terlibat dalam saingan Cub Prix, malah mereka juga akan turut menyertai Kejuaraan Superbike Malaysia (MSBK) 2021 dan Drag Racing.
Pasukan itu kini dalam persiapan terakhir bagi menghadapi perlumbaan pertama musim ini yang dijadualkan berlangsung di Litar Antarabangsa Sepang (SIC) minggu depan.


Lima lagi terbunuh dalam demonstrasi di Myanmar
Oleh KOSMO!

15 Mac 2021, 9:00 pm
YANGON – Sekurang-kurangnya lima penunjuk perasaan antirampasan kuasa terbunuh di seluruh Myanmar hari ini ketika orang ramai kembali mengadakan bantahan di jalan-jalan raya selepas hari paling berdarah sejak tentera menumbangkan pemimpin awam, Aung San Suu Kyi.
Sekurang-kurangnya 44 penunjuk perasaan terbunuh semalam ketika pasukan keselamatan mematahkan demonstrasi prodemokrasi, menjadikan angkan kematian sejak kudeta pada 1 Februari lalu meningkat kepada lebih 120 orang, demikian menurut kumpulan pemantau Persatuan Bantuan Tahanan Politik (AAPP).
Mereka yang terbunuh hari ini ditembak mati di dua lokasi manakala beberapa saksi berkata, junta tentera menggunakan kekerasan membunuh terhadap penunjuk perasaan.
“Dua lelaki terbunuh akibat terkena tembakan dan enam yang lain cedera,” kata seorang saksi di rantau Magway sambil menambah, seorang yang maut itu ditembak di dada.
“Seorang lagi mangsa terkena tembakan di kepala,”ujarnya.
Myanmar bergolak sejak rampasan kuasa tentera dengan demonstrasi diadakan setiap hari bagi menuntut demokrasi dikembalikan walaupun junta tentera semakin keras dalam mematahkan penentangan.

Kebanyakan kematian semalam berpunca daripada pertempuran di kawasan kilang pakaian di Yangon di mana beberapa kilang milik China di bakar.
Kejadian itu mencetuskan bantahan keras Beijing hari ini yang menggesa supaya Myanmar mengelak insiden tersebut daripada berulang. – AFP


Tidak boleh tulis Memphis di Twitter
Oleh KOSMO!

15 Mac 2021, 8:00 pm
SAN FRANCISCO , California – Pengguna Twitter yang menggunakan perkataan Memphis mendapati mereka tidak dapat mengakses akaun masing-masing untuk seketika pada hujung minggu lalu kerana sejenis pepijat pelik.
Sebilangan pengguna berkongsi tangkap layar menunjukkan mesej daripada Twitter menyatakan akaun mereka disekat kerana melanggar peraturan platform itu selepas mereka menghantar ciapan mengandungi perkataan Memphis.
Twitter mengakui kesilapan tersebut semalam dan menyatakan ia telah dipulihkan.
Laporan mengenai pepijat itu muncul selepas sesetengah peminat bola sepak mendapati hantaran yang menyebut nama pemain kelab Olympique Lyonnais, Memphis Depay disekat.
Kelab bola sepak Perancis itu menyiarkan gambar penyerang dari Belanda itu bersama mesej : “Hey @Twitter — bolehkah kami bercakap tentangnya (Memphis Depay) sekarang?”.


PKS Uniten, Blue Warriors sama handal
Oleh MUHAMMAD ZUHAILY BADLISHAH

15 Mac 2021, 10:38 pm
KUALA LUMPUR – Hasrat juara Piala Vivian May Soars tahun lalu, PKS Uniten-KPT membuka langkah kanan pada saingan Liga Hoki Malaysia (MHL) Wanita musim ini tidak kesampaian.
Sebaliknya, PKS Uniten terpaksa akur mengutip satu mata selepas seri 2-2 dengan satu lagi pasukan pilihan, PDRM Blue Warriors di Stadium Hoki Nasional, Bukit Jalil sebentar tadi.
“Namun, saya tetap gembira meskipun meraih satu mata untuk aksi pertama kerana pemain menunjukkan semangat melawan yang tinggi selepas dua kali ketinggalan,” kata ketua jurulatih PKS Uniten, Lailin Abu Hassan selepas tamat perlawanan sebentar tadi.
Blue Warriors terlebih dahulu membuka tirai jaringan menerusi Fatin Shafika Mohd. Sukri pada minit ke-19 sebelum PKS Uniten mengikat kedudukan melalui Nuraslinda Said pada minit ke-28.
Bagaimanapun, PKS Uniten sekali lagi ketinggalan kepada Blue Warriors menerusi pukulan sudut penalti Nur Syafiqah Mohd. Zain pada minit ke-46.
Mujur empat minit kemudian PKS Uniten berjaya menyamakan kedudukan melalui Nurmaizatul Hanim Syafi Shiek Fuad sekali gus kedudukan 2-2 kekal hingga tamat perlawanan.

Sementara itu, Sabah bangkit untuk mencatat kemenangan 2-1 ke atas Young Tigress menerusi jaringan Nor Asfarina Isahyifika Isahhidun serta Melanie Juim pada minit ke-28 dan 35.
Gol tunggal Young Tigress dijaringkan oleh Dayang Nuramirah Abang Mahadi pada minit ke-12. – K! ONLINE


Cheng Hoe panggil 28 pemain sertai kem latihan pusat di Johor
Oleh MUHAMMAD RIDUAN MOHD HANAFIAH

15 Mac 2021, 9:49 pm
KETUA jurulatih kebangsaan, Tan Cheng Hoe memulakan gerakan pertama dalam menyiapkan barisan terbaik negara apabila memanggil 28 pemain untuk menyertai kem latihan pusat skuad Harimau Malaya selama sembilan hari di Johor Bahru, Johor bermula 22 hingga 30 Mac ini.
Ia sebagai persiapan skuad Harimau Malaya menjelang baki tiga perlawanan terakhir Kumpulan G bagi Pusingan 2 Kelayakan Piala Dunia 2022/Piala Asia 2023 yang akan diadakan secara berpusat di Emiriyah Arab Bersatu (UAE).
Dalam senarai tersebut, Cheng Hoe turut memanggil pemain naturalisasi baharu Malaysia buat kali pertama, Guilherme De Paula, namun menegaskan tidak dapat memangil Liridon Krasniqi serta bekas pemain tengah Harimau Malaya, Junior Eldstal berikutan kekangan kerana kedua-dua mereka kini beraksi di kelab luar negara.
“Saya tidak memanggil Krasniqi (Newcastle Jets) dan Eldstal (Chonburi FC) kerana tempoh kuarantin untuk masuk ke Malaysia dan kembali ke Australia dan Thailand menjadi kesukaran untuk mereka menyertai kem latihan pusat kali ini.
“Lagipun kedua-dua pemain ini saya lihat sedang meningkatkan persembahan dan prestasi masing-masing bersama kelab baharu mereka.
“Jadi, saya kira lebih baik mereka menyertai kem latihan pusat pada Mei nanti dengan prestasi yang lebih baik selepas mendapat aksi minit permainan pada Liga Australia dan Liga Thailand.

“Bagi Luqman Hakim pula, memang dari tahun lepas kita rancang mahu panggil dia sertai kem latihan pusat ini. Jadi, ini peluang terbaik untuk kita melihat tahap fizikal, keyakinan dan corak permainannya selepas lebih enam bulan bersama KV Kortrijk di Belgium,” kata Cheng Hoe.
Pengendali berusia 53 tahun itu turut menjelaskan bahawa tempoh sembilan hari kem latihan pusat kali ini penting untuk meningkatkan semula persefahaman para pemainnya sama ada di dalam dan juga di luar padang.
“Ini masa terbaik untuk kami fokus terhadap persiapan pasukan kerana apabila kami berkumpul pada Mei nanti, kita sudah tiada banyak masa untuk latihan kerana perlu fokus dengan persiapan tiga perlawanan terakhir kelayakan.
“Jadi, kesempatan selama sembilan hari yang ada ini akan saya gunakan sepenuhnya untuk memberitahu kepada para pemain tentang perancangan kita pada Mei nanti dan apabila mereka datang ke kem latihan pusat pada Mei, semua sudah bersedia dan benar-benar fokus untuk aksi bertemu UAE, Vietnam dan Thailand itu,” jelas Cheng Hoe.
Pasukan negara akan menentang UAE dalam aksi pertama pada 3 Jun, diikuti Vietnam pada 11 Jun dan menutup kempen dengan bertemu Thailand, 15 Jun.
Senarai 28 pemain yang dipanggil kali ini adalah terdiri daripada 11 pemain baharu iaitu dua penjaga gol, Khairul Fahmi Che Mat (Melaka United FC) dan Rahadiazli Rahalim (Terengganu FC); Rizal Ghazali (Kedah Darul Aman FC), Irfan Zakaria (Kuala Lumpur City FC), Fazly Mazlan (Sri Pahang FC), Faisal Halim (Terengganu FC), Nazmi Faiz Mansor (Johor Darul Ta’zim FC), Ramadhan Saifullah Usman (Johor Darul Ta’zim FC), Shahrel Fikri Md Fauzi (Selangor FC), Luqman Hakim Shamsudin (KV Kortrijk) dan pemain naturalisasi terbaharu negara, Guilherme de Paula (Perak FC). – K! ONLINE


Video tular isu kalimah Allah – PDRM kenal pasti individu bertanggungjawab
Oleh EDDY AQMAL MOHAMED HAMIDI

15 Mac 2021, 10:42 pm
PETALING JAYA – Polis Diraja Malaysia (PDRM) mengesahkan telah mengenal pasti dan akan mengambil keterangan individu bertanggungjawab ke atas satu video tular yang dikesan berkecenderungan menghasut orang ramai menentang isu penggunakan kalimah Allah oleh penganut agama Kristian.
Pengarah Jabatan Siasatan Jenayah Bukit Aman, Datuk Huzir Mohamed berkata, siasatan telah dijalankan ke atas pemilik akaun Facebook ‘Mujahidah Malaysia’ dan telah mengesan beberapa kenyataan mempertikaikan keputusan mahkamah tinggi serta bersifat menghasut dasar agama juga perkauman melalui klip video berdurasi 12 minit 34 saat yang dikongsikan individu tersebut.
“Siasatan dijalankan di bawah Seksyen 4(1) Akta Hasutan 1948 kerana kecenderungan menghasut serta Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.
“Suspek bagi kes ini juga telah dikenalpasti dan individu terbabit akan hadir ke Bukit Aman untuk memberi keterangan dalam masa terdekat,” katanya menerusi satu kenyataan di sini hari ini.
Jelas Huzir, PDRM menggesa orang ramai agar menjadi pengguna media sosial yang bijak, berhemah dan tindak menggunakan platform berkenaan sehingga boleh mendatangkan kegusaran serta mengganggu gugat keharmonian negara.
“Tindakan tegas tanpa kompromi akan diambil terhadap mana-mana individu yang sengaja mengancam ketenteraman serta keselamatan awam,” tegas beliau.

Terdahulu, tular satu klip video berdurasi 12 minit 34 saat memaparkan seorang wanita mempertikaikan penggunaan kalimah Allah oleh penganut agama Kristian seperti yang telah diputuskan oleh Mahkamah Tinggi Kuala Lumpur pada 10 Mac lalu.
Menerusi video berkenaan, wanita tersebut mempersoalkan penggunaan kalimah Allah oleh penganut agama lain selain menyifatkan kalimah tersebut adalah ekslusif kepada penganut agama Islam dan tidak seharusnya dikongsi.
Wanita berkenaan turut mempersoalkan di mana Jabatan Agama Islam, mufti agama, wakil-wakil Sultan serta mereka yang menjadi ketua agama dan bagaimana perkara ini boleh terjadi selain menyatakan kekecewaannya berhubung perkara itu yang disifatkan sebagai amat memalukan. – K! ONLINE


Warga Myanmar lemas ketika menjala ikan
Oleh KOSMO!

15 Mac 2021, 10:45 pm
Oleh ISWAN SHAFIQ ISA
SEBERANG PERAI – Seorang lelaki warga Myanmar ditemui mati lemas selepas dipercayai terjatuh ke dalam Sungai Perai dekat Kampung Sama Gagah, Permatang Pauh di sini hari ini.
Kejadian kira-kira pukul 2.30 petang itu berlaku ketika mangsa berusia 41 tahun pergi ke sungai berkenaan bersama seorang rakan senegaranya untuk menjala ikan.
Ketua Polis Daerah Seberang Perai Tengah, Asisten Komisioner Shafee Abd. Samad berkata, pekerja kedai perabot itu telah cuba diselamatkan rakannya dengan mengangkat ke daratan, namun mangsa telah tidak sedarkan diri.
“Petugas perubatan yang tiba di lokasi kejadian mendapati mangsa sudah meninggal dunia,” katanya dalam kenyataan di sini hari ini.
Difahamkan, mereka pergi menjala ikan di sungai itu sebagai bekalan bekalan makanan.

Shafee berkata, mayat mangsa dibawa ke Hospital Seberang Jaya di sini untuk proses bedah siasat. – K! ONLINE


Lelaki diberkas disyaki bunuh ibu saudara
Oleh NOR AINNA HAMZAH

15 Mac 2021, 9:35 pm
JEMPOL – Polis menahan seorang lelaki bagi membantu siasatan berhubung penemuan mayat ibu saudaranya di sebuah rumah di Kampung Dusat Ayer Hitam, di sini 4 Mac lalu.
Ketua Polis Daerah Jempol, Superintendan Hoo Chang Hook berkata, suspek berusia 45 tahun tersebut diberkas selepas polis mendapati keterangan yang diberikan banyak bercanggah.
Menurutnya, mayat mangsa berusia 51 tahun itu ditemui pada pukul 11.56 pagi dalam keadaan terbaring di atas tilam di hadapan pintu masuk dalam rumah.
“Pemeriksaan menemui beberapa kesan kecederaan pada bahagian kepala, badan, tangan dan kaki mangsa.
“Beberapa objek senjata seperti kayu telah dirampas di tempat kejadian,” katanya.
Tambahnya, polis telah mengambil keterangan daripada beberapa saksi. Mayat mangsa dihantar ke Hospital Tuanku Ja’afar di Seremban untuk bedah siasat.

Suspek kini direman sehingga 18 Mac ini bagi membantu siasatan mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan. – K! ONLINE


Timbalan Setiausaha Agong MCA meninggal dunia
Oleh MOHD RASDAN AHMAD

15 Mac 2021, 8:37 pm
PETALING JAYA – Timbalan Setiausaha Agong MCA, Datuk Chai Kim Sen dilaporkan telah menghembuskan nafas terakhir sekitar pukul 4.30 petang tadi dipercayai akibat penyakit kanser yang dialami beliau.
Naib Ketua Pemuda MCA Kebangsaan, Chua Hock Kuan berkata, mendiang Chai yang pernah berkhidmat sebagai Senator selama dua penggal dari tahun 2014 hingga 2020 itu tidak pernah menceritakan berkenaan penyakit yang dialami selama ini.
“Mendiang tidak pernah bercerita mengenai penyakitnya kepada kami, dia sembunyikan. Saya amat terkejut dengan pemergian beliau hari ini.
“Sebelum ini dia ada menaikkan status di Facebook dengan bersenam dan melihat kepada statusnya sebelum ini tidak nampak dia sakit, selepas itu dia agak berdiam,” katanya kepada Kosmo! hari ini.
Tambah Chua, ini merupakan satu kehilangan yang besar buat parti kerana sikap lantangnya dalam perjuangan dan sentiasa menegur rakan-rakan separti selama ini.
Dalam pada itu, bekas Perdana Menteri, Datuk Seri Najib Tun Razak turut bersedih dengan pemergian Datuk Chai Kim Sen hari ini.

“Mendiang Datuk Chai seorang yang peramah dan mengutamakan kebajikan masyarakat berbilang kaum. Tidak kira Melayu, Cina, India ataupun mana-mana kaum.
“Beliau sudi mendengar isu dan menghulurkan bantuan. Takziah kepada keluarga mendiang. Semoga tabah menghadapi dugaan ini,” jelasnya di Facebook miliknya sebentar tadi. – K! ONLINE.


Kalimah Allah: KDN, kerajaan fail rayuan
Oleh NUZULSHAM SHAMSUDDIN

15 Mac 2021, 7:41 pm
KUALA LUMPUR – Kementerian Dalam Negeri (KDN) dan Kerajaan Malaysia memfailkan rayuan terhadap keputusan Mahkamah Tinggi berhubung penggunaan kalimah Allah dalam penerbitan bahan agama Kristian bagi tujuan pembelajaran.
Berdasarkan salinan notis rayuan yang diperoleh, notis tersebut difailkan oleh Peguam Kanan Persekutuan, Shamsul Bolhassan di Mahkamah Tinggi di sini hari ini.
Sementara itu, Peguam Cara Negara, Datuk Abdul Razak Musa ketika dihubungi mengesahkan bahawa notis rayuan berhubung keputusan mahkamah itu telah difailkan.
Terdahulu pada 10 Mac lalu, Mahkamah Tinggi di sini memutuskan penganut agama Kristian di negara ini boleh menggunakan kalimah ‘Allah’ dalam pembelajaran agama atau penerbitan buku agama mereka.
Selain ‘Allah’, tiga lagi perkataan yang boleh digunakan oleh penganut agama Kristian di negara ini ialah ‘Kaabah’, ‘Baitullah’ dan ‘solat’ dalam penerbitan mereka.
Hakim Datuk Nor Bee Ariffin memutuskan demikian dalam semakan kehakiman seorang wanita Melanau dari Sarawak, Jill Ireland selepas mendapati notis larangan KDN adalah salah dan tidak berpelembagaan.

Ketika membaca penghakimannya hakim itu berkata, mahkamah membenarkan deklarasi dalam mengamal kebebasan beragama yang terlindung dalam Perkara 3,8,11 dan 12 Perlembagaan Persekutuan.
Jill Ireland memfailkan semakan kehakiman pada 2008 memfailkan semakan kehakiman untuk menuntut semula lapan cakera padat mengandungi kalimah Allah dan relif bahawa hak perlembagaannya untuk mengamalkan agamanya telah dihalang melalui sekatan atau larangan pengimportan bahan pendidikan.
Pada 2014, Mahkamah Tinggi di sini membenarkan permohonan Jill dan memerintahkan agar kesemua lapan cakera padat itu dipulangkan namun tidak membuat sebarang penghakiman mengenai relif-relif lain yang dimohon. – K! ONLINE


1,208 kes baharu, 1,973 kes sembuh, tiga kematian
Oleh SITI A'ISYAH SUKAIMI

15 Mac 2021, 6:12 pm
PUTRAJAYA – Sebanyak 1,208 kes baharu dilaporkan hari ini, menjadikan jumlah kes Covid-19 di Malaysia kini mencecah 324,971 kes.
Menurut ciapan Twitter Kementerian Kesihatan, daripada jumlah tersebut, sembilan kes import mendapat jangkitan dari luar negara dan sebanyak 1,199 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 15,511 kes.
“Selain itu, terdapat 1,973 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 308,247 kes.
“Terdapat tiga kes kematian baharu hari ini menjadikan sebanyak 1,213 kes kematian Covid-19 di Malaysia,” katanya ciapan tersebut di sini hari ini.
Dalam pada itu, sebanyak 155 kes positif sedang dirawat di Unit Rawatan Rapi dengan 70 kes memerlukan bantuan pernafasan. – K! ONLINE


Tiada kesan dadah, alkohol pada spesimen Nazrin
Oleh NUZULSHAM SHAMSUDDIN

15 Mac 2021, 6:17 pm
SHAH ALAM – Mahkamah Tinggi di sini hari ini diberitahu bahawa tiada kesan dadah atau alkohol pada tiga spesimen daripada badan Ketua Pegawai Eksekutif Cradle Fund Sdn. Bhd. (Cradle Fund), Nazrin Hassan yang ditemui mati dalam kebakaran di rumahnya, tiga tahun lalu.
Saksi pendakwaan ke – 40 , B.Govinda Raj yang juga Ahli Kimia di Jabatan Kimia Malaysia berkata, keputusan itu diperoleh selepas pihaknya menerima tiga spesimen masing-masing bertanda A,B dan C atas nama ‘Nazrin Bin Hassan’ untuk dianalisa pada 18 Jun 2018.
“Saya telah menjalankan analisis alkohol terhadap spesimen air kencing (urine),  paru-paru (Volatile Subtance) dan psoas muscle (otot psoas) mangsa, dan hasil analisis itu tiada kesan dadah serta alkohol pada ketiga-tiga spesimen tersebut.
“Berdasarkan analisis yang dilakukan, saya kemudian telah menyediakan satu laporan kimia hasil analisis itu pada 20 Julai 2018,” katanya.
Govinda Raj berkata demikian ketika membaca pernyataan saksi pada perbicaraan berhubung kes kematian Nazrin di hadapan Hakim Datuk Ab. Karim Ab. Rahman di sini.
Ketika prosiding, semasa disoal peguam bela, L S Leonard sama ada mangsa meninggal dunia bukan disebabkan alkohol, Govinda Raj berkata perkara tersebut bukan dalam bidang kuasanya, sebaliknya ia hanya boleh disahkan oleh Jabatan Patologi.

Terdahulu saksi turut memaklumkam tiada kesan karbon monoksida di dalam badan Nazrin.
Govinda Raj berkata, berdasarkan analisis yang sama, tidak ada bahan mudah bergerak dikenal pasti dalam spesimen milik si mati.
Perbicaraan bersambung lagi esok.
Samirah, 45, dan dua lagi remaja serta seorang lagi yang masih bebas warga Indonesia, Eka Wahyu Lestari didakwa dengan niat bersama-sama melakukan pembunuhan yang menyebabkan kematian ke atas Nazrin, 47, di sebuah rumah di Mutiara Damansara, Petaling Jaya pada 13 Jun hingga 14 Jun 2018.
Dalam prosiding itu pendakwaan diwakili Timbalan-timbalan Pendakwa Raya, Tengku Intan Suraya Tengku Ismail, Ashyraf Ashy’ari, Siti Rohaida Che Hamid dan Mohd. Asnawi Abu Hanipah.
Pembelaan diwakili Leonard, Rahmat Hazlan dan Savreena Kaur. – K! ONLINE


Kemahiran buat senjata api memakan diri
Oleh EDDY AQMAL MOHAMED HAMIDI

15 Mac 2021, 6:44 pm
GOMBAK – Kemahiran seorang lelaki membuat sendiri senapang angin yang digunakan untuk memburu ayam hutan akhirnya memakan diri apabila dia ditahan dalam satu serbuan di Kampung Nakhoda, Batu Caves, di sini, Jumaat lalu.
Ketua Polis Daerah Gombak, Asisten Komisioner Arifai Tarawe berkata, serbuan di rumah lelaki itu dibuat kira-kira pukul 4.15 pagi susulan maklumat dan risikan yang dilakukan.
“Menerusi serbuan itu, kami berjaya menahan seorang lelaki berusia 30 tahun dan merampas beberapa barangan termasuk selaras senapang angin, dua tabung angin serta bebola besi.
“Soal siasat ke atas suspek mendapati, lelaki terbabit menghasilkan sendiri senjata api itu dengan mempelajarinya menerusi internet,” katanya pada  sidang akhbar di Ibu Pejabat Polis Daerah (IPD) Gombak di sini hari ini.
Tambah beliau, suspek memaklumkan bahawa senjata berkenaan dihasilkannya untuk digunakan ketika memburu ayam hutan dengan menggunakan bebola besi sebagai peluru.
“Semakan mendapati suspek tidak mempunyai sebarang rekod jenayah. Lelaki terbabit direman selama enam hari bermula 12 Mac lalu bagi membantu siasatan di bawah Seksyen 36 Akta Senjata Api 1960,” jelas beliau.

Dalam perkembangan berasingan, Arifai turut memaklumkan tentang penahanan seorang lelaki berusia 58 tahun yang dipercayai terbabit dengan kegiatan samun rantai emas di Taman Ehsan, Selayang pada 5 Mac lalu.
“Pengadu berusia 57 tahun memaklumkan bahawa pada hari kejadian, ibunya yang berada di rumah seorang diri telah didatangi dua lelaki yang mendakwa sebagai juruteknik penyelenggara penyaman udara kira-kira pukul 6.40 petang.
“Wanita berkenaan kemudiannya mempelawa kedua-dua lelaki berkenaan masuk ke dalam rumah sebelum bertindak menarik rantai emas dipakai suspek mengakibatkan mangsa terjatuh,” ujar beliau.
Susulan laporan yang diterima, pihak polis kemudiannya berjaya menahan suspek di Taman Putra, Ampang pada 11 Mac lalu dan semakan mendapati, lelaki tersebut mempunyai 10 rekod jenayah lampau.
“Suspek kini ditahan reman selama enam hari untuk siasatan lanjut di bawah Seksyen 395 Kanun Keseksaan dan kami kini sedang mengesan seorang lagi lelaki bagi membantu siasatan kes iaitu S. Sarwana Baharthi Raja berusia 54 tahun.
“Orang ramai yang mempunyai sebarang maklumat berhubung lelaki tersebut boleh menyalurkannya ke balai polis berhampiran,” katanya. – K! ONLINE


Empat penjawat awam antara 11 ditahan dalam Op Khazanah
Oleh ASLIZA MUSA

15 Mac 2021, 6:14 pm
GERIK – Empat penjawat awam di sebuah institut pengajian tinggi (IPT) di Tanjung Malim antara 11 lelaki yang ditahan kerana disyaki terbabit dalam kegiatan perburuan haram di kawasan ladang kelapa sawit dekat Lata Kekabu, Lenggong di sini semalam.
Kesemua mereka berusia antara 13 hingga 52 tahun itu diberkas dalam Op Khazanah oleh Bahagian Siasatan Jenayah Berat (D9) Ibu Pejabat Polis Kontinjen (IPK) Perak pukul 6.30 petang.
Ketua Polis Perak, Datuk Mior Faridalathrash Wahid berkata, kesemua suspek yang ditemui dalam kedaaan mencurigakan itu ditahan ketika hendak keluar dari kawasan berkenaan.
Menurut beliau, semasa ditahan, tiada senjata dijumpai bersama kumpulan itu kerana telah dileraikan dan disimpan di dalam beg.
Bagaimanapun katanya, pemeriksaan lanjut ke atas mereka menjumpai dua laras senapang patah dan empat laras pemanah ikan serta beberapa peralatan untuk memburu.
“SSenapang patah yang dirampas itu dalam milikan seorang lelaki berusia 52 tahun, namun dia mengaku tidak memiliki lesen senjata api, sebaliknya senjata itu dipinjam daripada rakan untuk memburu.

“Empat pemanah ikan yang dirampas itu pula buatan sendiri bagi tujuan untuk memanah,” katanya pada sidang akhbar di Ibu Pejabat Polis Daerah (IPD) Gerik di sini hari ini.
Menurut Mior Faridalathrash, semasa tangkapan dibuat, polis turut menjumpai tiga plastik putih mengandungi bahagian daging disyaki daging hidupan liar.
Katanya, rampasan daging itu telah diserahkan kepada Jabatan Perlindungan Hidupan Liar dan Taman Negara (Perhilitan) Hulu Perak untuk tindakan lanjut.
“Siasatan awal mendapati kesemua suspek masuk ke kebun kelapa sawit itu untuk berburu dan memanah ikan dan mereka akan bermalam di kawasan tersebut. Kumpulan itu juga didapati aktif berburu sejak dua bulan lalu,” katanya.
Tambah beliau, dua remaja berusia 13 dan 16 tahun yang mengikut bapanya berusia 52 tahun serta seorang lagi berusia 18 tahun ditahan selama sehari dan dibebaskan dengan jaminan hari ini.
Lapan lelaki lain pula direman empat hari mulai hari ini hingga Khamis depan.
Siasatan dijalankan mengikut Seksyen 8(a) Akta Senjata Api 1960 dan Seksyen 7 Akta Bahan Kakisan dan Letupan dan Senjata Berbahaya 1958. – K! ONLINE


Polis Johor gempur ‘sekolah wheelie’
Oleh KHAIRUL MOHD. ALI

15 Mac 2021, 7:09 pm
PASIR GUDANG – Polis Johor menggempur Taman Kota Masai di sini yang dikenali sebagai ‘sekolah wheelie’ dalam kalangan penduduk sekitar kerana lokasi itu popular dengan pelbagai kesalahan melibatkan motosikal.
Ketua Polis Johor, Datuk Ayob Khan Mydin Pitchay berkata, kawasan itu merupakan antara lokasi panas atau ‘hot-spot’ yang dikesan dalam pelaksanaan Op Khas – Ekzos Bising yang dijalankan di seluruh negeri.
Menurutnya, sejak 1 Mac lalu, sebanyak empat operasi khas seumpama itu telah dijalankan di kawasan berkenaan.
“Sejak Op Khas ini dimulakan pada 1 Mac hingga semalam, polis telah menjalankan sebanyak 110 operasi melibatkan 4,440 buah kenderaan telah diperiksa.
“Daripada jumlah itu, sebanyak 817 saman berkaitan kesalahan ekzos dikeluarkan, manakala 138 kompaun melibatkan kesalahan dibawah Jabatan Alam Sekitar (JAS) dan 146 kompaun di bawah kesalahan Jabatan Pengangkutan Jalan (JPJ).
“Selain itu, polis turut menyita 276 kenderaan atas pelbagai kesalahan termasuk melakukan modifikasi yang menyalahi undang-undang,” katanya.

Beliau berkata demikian dalam sidang akhbar yang diadakan selepas mengikuti Op Khas – Ekzos Bising yang diadakan di Taman Kota Masai, di sini hari ini.
Op Khas – Ekzos Bising itu dijalankan atas saranan Ketua Polis Negara, Tan Sri Abdul Hamid Bador bagi membasmi kegiatan ekzos bising di seluruh negara.
Dalam pada itu, Ayob Khan turut membidas tindakan segelintir pihak dan pertubuhan bukan kerajaan (NGO) yang mempertikai penguatkuasaan diambil pihak berkuasa berhubung kegiatan ini.
“Modifikasi yang dijalankan terhadap motosikal ini dianggarkan berharga antara RM4,000 hingga RM14,000, manakala denda yang dikenakan hanyalah RM2,000. – K! ONLINE


Lelaki sewa kereta untuk edar dadah dicekup
Oleh EDDY AQMAL MOHAMED HAMIDI

15 Mac 2021, 7:01 pm
GOMBAK – Tindakan licik seorang lelaki menggunakan kereta sewa untuk mengaburi pihak berkuasa ketika melakukan aktiviti pengedaran dadah terbongkar apabila dia ditahan dalam satu serbuan di Sri Gombak di sini Khamis lalu.
Ketua Polis Daerah Gombak, Asisten Komisioner Arifai Tarawe berkata, suspek ditahan dalam serbuan pukul 1 tengah hari dan pihaknya turut merampas lima bungkusan mengandungi dadah jenis syabu dianggarkan seberat satu kilogram setiap satu.
“Semua dadah yang dirampas bernilai RM225,000 dan mampu dibekalkan kepada kira-kira 10,000 penagih dadah.
“Polis percaya bekalan dadah yang diperoleh di Lembah Klang itu untuk diedarkan kepada penagih di kawasan sama,” katanya pada satu sidang akhbar di Ibu Pejabat Polis Daerah (IPD) Gombak di sini hari ini.
Tambah beliau, modus operandi lelaki itu adalah menggunakan kereta sewa bagi menjalankan kegiatan tersebut sejak mula aktif kira-kira dua bulan lalu.
“Ujian saringan air kencing mendapati suspek negatif dadah serta semakan rekod lampau mendapati dia tidak memiliki sebarang rekod. Dengan penahanan lelaki tersebut, kita berjaya menumpaskan satu sindiket pengedaran dadah di daerah ini.

“Suspek kini direman selama tujuh hari bermula 12 hingga 18 Mac ini bagi membantu siasatan yang dilakukan di bawah Seksyen 39B Akta Dadah Berbahaya 1952,” tegas beliau. – K! ONLINE


Pembeli berdepan denda RM2,000 beli jualan di lampu isyarat
Oleh KHAIRUL MOHD. ALI

15 Mac 2021, 7:51 pm
PASIR GUDANG – Pengguna jalan raya berdepan saman berjumlah RM2,000 jika didapati bersalah membeli produk yang dijual peniaga di kawasan lampu isyarat kerana tindakan itu merupakan satu kesalahan.
Ketua Polis Johor, Datuk Ayob Khan Mydin Pitchay berkata, aktiviti perniagaan itu merupakan satu kesalahan kerana cara itu bukan sahaja membahayakan penjual, tetapi juga pengguna jalan raya yang lain.
“Menerusi Ops Kesedaran, Polis Johor telah mengenal pasti sebanyak 52 lokasi yang menjadi tumpuan aktiviti perniagaan di lampu isyarat seluruh Johor.
“Mengikut peruntukan undang-undang, bukan sahaja penjual boleh dikenakan tindakan tetapi juga pembeli yang mana mereka boleh dikenakan denda tidak melebihi RM2,000,” katanya.
Beliau berkata demikian dalam sidang akhbar yang diadakan selepas mengikuti Op Khas – Ekzos Bising yang diadakan di Taman Kota Masai, di sini hari ini.
Antara lokasi yang dikenal pasti termasuklah di lampu isyarat pusat beli belah Angsana Johor Bahru Mall, lampu isyarat Kempas Baru-Pasir Gudang, lampu isyarat Taman Cempaka dan lampu isyarat Jalan Kulai-Kota Tinggi.

Tambah beliau, peniaga khususnya dinasihatkan agar mencari kaedah jualan lain yang bukan sahaja lebih selamat tetapi mengikut lunas peruntukan undang-undang negara.
“Nasihat saya, carilah kaedah atau lokasi lain yang lebih sesuai untuk menjalankan perniagaan dan jangan sampai membahayakan,” ujarnya.
Ayob Khan bagaimanapun memberitahu setakat ini pihaknya masih belum menerima sebarang laporan terdapat mana-mana insiden kemalangan melibatkan aktiviti perniagaan di lampu isyarat. – K! ONLINE


Lelaki tolak kereta disahkan khayal dadah
Oleh MUHAMAD TARMIZE MOHD NOR

15 Mac 2021, 7:44 pm
SUNGAI SIPUT – Polis mengesahkan lelaki yang menolak keretanya ke dalam bekas lombong di Taman Lintang Makmur di sini berada dalam di bawah pengaruh dadah ketika melakukan perbuatan tersebut.
Ketua Polis Daerah Sungai Siput, Superintendan Mohd. Khaizam Ahmad Shahabudin berkata, sisatan lanjut mendapati tiada individu lain berada di dalam kereta jenis Proton Satria seperti didakwa lelaki berkenaan.
“Hasil selaman oleh anggota Jabatan Bomba dan Penyelamat Malaysia mendapati tiada mangsa di dalam kereta berkenaan.
“Pemeriksaan lanjut polis menemui dadah jenis amphetamine seberat 0.07 gram dan hasil ujian air kencing juga mendapati dia positif dadah sama,” katanya ketika dihubungi hari ini.
Katanya, kes disiasat mengikut Seksyen 12(2) dan Seksyen 15(1) Akta Dadah Berbahaya 1952.
Terdahulu, polis memanggil pasukan bomba bagi memastikan tiada mangsa yang terlibat dalam kereta yang ditolak lelaki berkenaan.

Ketua Balai Bomba dan Penyelamat Sungai Siput, Mohd. Azizi Zakari berkata, anggota bersama Pasukan Penyelamat Di Air (PPDA) telah membuat pencarian sehingga 30 meter ke tengah lombong dengan kedalaman 25 meter.
“Kereta berkenaan berjaya dijumpai dan disahkan tiada mangsa di dalamnya. Operasi tamat sepenuhnya pada pukul 1.30 tengah hari,” katanya. – K! ONLINE


Tiga beranak jalan kaki hampir 100 kilometer untuk cari kerja
Oleh KOSMO!

15 Mac 2021, 7:33 pm
BANGKOK – Seorang bapa di Thailand terpaksa membawa dua anaknya berjalan kaki  untuk mencari pekerjaan di sebuah tapak pembinaan selepas isterinya dipercayai lari mengikut lelaki lain, lapor Siam News baru-baru ini.
Kejadian menyayat hati itu diceritakan seorang pengguna Facebook, Pak Rattaphim yang bertembung dengan tiga beranak tersebut di tepi sebatang  jalan di wilayah Nakhon Ratchasima ketika dalam perjalanan ke tempat kerja.
Menurut Ratthaphim, bapa itu memberitahu bahawa mereka sudah berjalan hampir 100 kilometer bagi mencari pekerjaan.
“Saya terserempak dengan seorang bapa yang memimpin dua anaknya untuk mencari pekerjaan di tepi jalan di Bak Tham.
“Saya tidak sampai hati melihat mereka dan menumpangkan keluarga ini hingga ke Korat. Saya memberikan sedikit wang belanja dan berpesan kepada lelaki itu untuk menjaga anak-anaknya dengan baik,” tulis Ratthaphim.
Tambahnya, lelaki itu memberitahu bahawa dia terpaksa ‘mengangkut’ dua anaknya bersama  kerana ibu mereka nekad meninggalkan keluarga itu demi kekasih baharu.

“Selagi kita boleh bantu, kita bantu. Saya harap bapa ini terus kuat dan berjaya membesarkan anak-anaknya,” katanya. – Agensi


Nelayan Vietnam rasuah polis ditahan SPRM
Oleh MOHAMAD FAHD RAHMAT

15 Mac 2021, 5:42 pm
KLUANG – Suruhanjaya Pencegahan Rasuah Malaysia (SPRM) menahan tekong dan awak-awak bot nelayan warga Vietnam kerana didakwa cuba merasuah RM3,000 kepada anggota Pasukan Polis Marin (PPM) Wilayah Dua Mersing dekat sini pagi semalam.
SPRM Johor dalam satu kenyataan berkata, kedua-dua suspek masing-masing berusia 38 tahun itu ditahan kira-kira pukul 10 pagi di Pejabat SPRM Cawangan Kluang.
“Tangkapan dibuat ekoran hasil siasatan mendapati kedua-dua suspek telah memberikan wang rasuah berjumlah RM3,000 kepada anggota PPM Wilayah 2 Mersing.
“Tindakan itu sebagai dorongan untuk tidak mengambil tindakan undang-undang di bawah Seksyen 15 Akta Perikanan 1985 kerana menjalankan aktiviti menangkap gamat di perairan Malaysia secara haram,”katanya di sini hari ini.
Kenyataan itu berkata, kes disiasat di bawah Seksyen 17(b) Akta SPRM 2009 yang mana jika sabit kesalahan boleh dikenakan hukuman denda 5 kali nilai suapan atau RM10,000 mana yang tinggi dan penjara tidak melebihi 20 tahun.
Sementara itu, Pengarah SPRM Johor Datuk Azmi Alias ketika dihubungi mengesahkan tangkapan tersebut. – K! ONLINE


2,506 warga asing jalani ujian saringan Covid-19 semalam
Oleh MOHD RASDAN AHMAD

15 Mac 2021, 6:06 pm
PETALING JAYA – Seramai 2,506 warga asing telah menjalani ujian saringan Covid-19 dan daripada jumlah itu, dua orang didapati positif dalam pemeriksaan yang dilakukan semalam.
Menteri Kanan Keselamatan, Datuk Seri Ismail Sabri Yaakob berkatra, secara kumulatifnya, Kementerian Sumber Manusia (KSM) memaklumkan seramai 618,486 pekerja warga asing telah menjalani ujian saringan Covid-19 yang melibatkan 32,002 majikan.
“Daripada jumlah itu, seramai 9,701 orang telah disahkan positif Covid-19 manakala 608,785 lagi adalah negatif.
“Sehingga kini, sebanyak 1,522 buah klinik telah terlibat dengan program saringan ini,” jelasnya melalui satu kenyataan yang dikeluarkan sebentar tadi.
Tambah Ismail Sabri, seperti yang telah diumumkan, ujian saringan Covid-19 adalah diwajibkan kepada semua pekerja warga asing mulai 1 Februari 2021. – K! ONLINE


Ebit Lew terharu terima jemputan Pengarah JSJK Bukit Aman
Oleh EDDY AQMAL MOHAMED HAMIDI

15 Mac 2021, 6:01 pm
PETALING JAYA – Pendakwah terkenal, Ebit Lew meluahkan perasaan terharunya apabila menerima jemputan untuk meluangkan masa bersama Pengarah Jabatan Siasatan Jenayah Komersial Bukit Aman, Datuk Zainuddin Yaacob di pejabatnya hari ini.
Ebit Lew menerusi satu hantaran di akaun Facebook miliknya meluahkan perasaan terharu dengan sifat dan akhlak Zainuddin yang merendah diri serta tegas dalam kerjanya.
“Dalam pertemuan itu Datuk (Zainuddin) ada memberi kata-kata semangat dan doa buat saya, beliau juga sebelum ini selalu berkongsi video ceramah-ceramah saya di Facebook dan lagi terharu ada cenderamata daripada beliau buat saya.
“Beliau turut berpesan untuk berterusan lakukan kebaikan, ramai orang perlu dibantu dan ini semua amanah Allah S.W.T. buat kita semua, semakin hari kita semakin dekat dengan Nya dan tidak semua orang diberi keupayaan,” ujarnya dalam hantaran tersebut.
Tambah Ebit Lew, beliau hanyalah sebahagian kecil debu daripada berjuta kebaikan pihak Polis Diraja Malaysia serta semua anggota pasukan barisan hadapan yang berkorban siang dan malam.
“Doakan semuanya menjadi asbab kebaikan,” ujar beliau.

Sementara itu, perkongsian tersebut turut mendapat lebih 15,000 tanda suka dan kira-kira 180 perkongsian daripada netizen yang rata-ratanya memuji kedua-dua individu terbabit yang disifatkan sebagai contoh baik kepada masyarakat. – K! ONLINE


JPJ lapor polis, pemandu lori tidak puas hati terhadap anggota
Oleh ROSLIZA MOHAMED

15 Mac 2021, 5:39 pm
KOTA BHARU – Tindakan seorang pemandu lori balak yang merakam video dia tidak berpuas hati dengan anggota Jabatan Pengangkutan Jalan (JPJ) semalam membawa padah apabila JPJ telah membuat laporan polis mengenai kejadian itu.
Kejadian berlaku kira-kira pukul 5.25 petang semalam selepas JPJ menahan pemandu lori berusia 45 tahun itu dan mengarahkan lelaki tersebut untuk hadir menimbang berat muatan kenderaannya di Stesen Penguatkuasa (SPK) JPJ Laloh, Kuala Krai.
Pengarah JPJ Kelantan, Hanif Yusabra Yusuf berkata, laporan polis telah dibuat bagi tujuan menafikan tohmahan yang telah dibuat di laman sosial selain pemandu tersebut gagal memberi kerjasama kepada anggota penguatkuasa dalam menjalankan tugas.
Katanya, rakaman video di aplikasi TikTok dan Facebook itu turut berniat ingin menjatuhkan imej JPJ apabila ia tular kepada orang ramai.
“Ketika kejadian, pasukan unit operasi JPJ sedang bersiap sedia untuk mengadakan satu operasi khas bersama Agensi Anti Dadah Kebangsaan (AADK) Kuala Krai sebelum melihat lori balak yang dipandu lelaki itu disyaki membawa lebih muatan.
“Anggota JPJ bertindak mengekori dan menahan lori tersebut kira- kira tiga kilometer dari SPK itu. Selepas memeriksa kenderaan berat berkenaan, JPJ mengeluarkan notis mengikut Seksyen 82(1) Akta Pengangkutan Darat ( APAD) 2010 dan mengarahkan pemandu untuk hadir timbang di SPK,” katanya dalam satu kenyataan di sini hari ini.

Menurut Hanif Yusabra, pemandu tersebut telah hadir untuk berbuat demikian dalam keadaan melulu dan tergesa-gesa ketika berada di pintu masuk sehingga melanggar konkrit pembahagi jalan di hadapan SPK.
Katanya, keadaan itu telah menyebabkan kerosakan pada tiga tayar sisi kanan belakang lori pecah dan rosak di bahagian rim.
“Semasa proses dokumentasi dan penimbangan, pemandu telah membuat rakaman video sambil meluahkan rasa tidak puas hati kepada anggota yang bertugas.
“Setelah proses menimbang lori dilakukan, didapati muatan kayu balak yang dibawa melebihi daripada had Berat Dengan Muatan (BDM) yang dibenarkan. Notis saman kesalahan lebih muatan telah dikeluarkan kepada pemandu dan pemilik oleh anggota bertugas,” katanya.
Ujar Hanif Yusabra, anggota JPJ telah mengeluarkan saman bagi kesalahan Lesen Memandu (CDL) serta Lesen Kenderaan Barangan (GDL) yang telah tamat tempoh dan membawa muatan secara bahaya.
Katanya, bagaimanapun, pemandu lori telah menghilangkan diri tanpa dikesan selepas notis saman dikeluarkan.
Terdahulu, tular satu rakaman video berdurasi 1.55 minit di media sosial TikTok dan Facebook berkaitan seorang pemandu lori yang tidak berpuas hati dengan tindakan anggota JPJ.
Dakwa lelaki itu, anggota JPJ telah menyebabkan tayar lori yany dipandunya pecah sewaktu tiba di SPK Laloh. – K! ONLINE


Acara berbasikal dirasmikan Zuraida ikut SOP
Oleh MOHD RIDZAUDDIN ROSLAN

15 Mac 2021, 5:48 pm
PETALING JAYA- Dakwaan netizen kononnya Menteri Perumahan dan Kerajaan Tempatan (KPKT), Datuk Zuraida Kamaruddin menganjurkan acara berbasikal secara ‘Fun Ride’ adalah tidak tepat.
Jabatan Landskap Negara dalam satu kenyataan berkata, prosedur operasi standard (SOP) Perintah Kawalan Pergerakan Bersyarat (PKPB) bertarikh 5 Mac 2021 menjelaskan aktiviti berjoging dan berbasikal adalah dibenarkan.
“Aktiviti berbasikal yang berlangsung semalam (kelmarin) bukanlah aktiviti fun ride kerana ia tidak dibuka kepada orang awam dan bukanlah berbentuk kejohanan atau pertandingan dengan kehadiran penonton.
“Pengunjung berbasikal itu seramai 30 orang terdiri daripada kakitangan Jabatan Landskap Negara dan SWCORP,” katanya.
Ujarnya, pengunjung turut menjalankan aktiviti bersesuaian dengan peranan agensi dalam pembersihan awam.
“Selain itu, pengunjung berbasikal telah dipastikan kesihatannya melalui imbasan suhu sebelum memasuki taman tersebut.

“Pelepasan basikal ini adalah bertujuan mempromosikan amalan berbasikal norma baharu dengan sentiasa memastikan penjarakan sosial, memastikan kebersihan diri dan tidak berkongsi peralatan,” ujarnya.
Sebelum ini, tular di laman media sosial dengan memaparkan imej Zuraida merasmikan acara berbasikal di sebuah taman ketika tempoh PKPB. – K! ONLINE


11.7 juta penduduk sudah dibanci
Oleh NOR IDAYU BOSRO

15 Mac 2021, 5:34 pm
PUTRAJAYA – Seramai 11.7 juta penduduk di negara ini meliputi 3.9 juta tempat kediaman sudah dibanci setakat semalam.
Pesuruhjaya Banci 2020, Datuk Seri Mohd. Uzir Mahidin berkata, jumlah itu bersamaan 36 peratus berbanding anggaran 32.7 juta penduduk tahun lalu.
Beliau berkata, berdasarkan respons terkini Banci Malaysia 2020, penduduk di Putrajaya mencatatkan bilangan penduduk tertinggi iaitu sebanyak 96.2 peratus diikuti Johor (53.4 peratus), Perak (51.2 peratus) dan Perlis (49.6 peratus).
“Bilangan terendah dicatatkan di Sabah (14.3 peratus), Labuan (20.2 peratus) dan Sarawak (21.7 peratus).
“Selebihnya ialah Melaka (44.0 peratus), Kelantan (43.0 peratus), Pulau Pinang (42.3 peratus), Negeri Sembilan (41.7 peratus), Terengganu (41.4 peratus), Selangor (34.4 peratus), Kedah (33.1 peratus), Kuala Lumpur (32.7 peratus) dan Pahang (26.4 peratus),” katanya.
Beliau berkata demikian dalam taklimat Status Banci Malaysia 2020 secara bersemuka dan dalam talian di Facebook Jabatan Perangkaan hari ini.

Mohd. Uzir berkata, penduduk tertinggi     mengikut etnik adalah Melayu     sebanyak 61.4 peratus, diikuti Cina (24.3 peratus), Bumiputera lain (7.4 peratus), India (6.2 peratus) dan lain-lain (0.6 peratus). -K! ONLINE


[VIDEO] Polis siasat insiden wanita terjun teksi
Oleh MOHD RIDZAUDDIN ROSLAN

15 Mac 2021, 6:03 pm
PETALING JAYA- Polis mengesahkan menerima laporan berhubung video tular di laman media sosial yang memaparkan seorang wanita terjun daripada teksi yang sedang bergerak.
Ketua Polis Daerah Brickfields, Assisten Komisioner Anuar Omar berkata, pihaknya telah menerima laporan daripada seorang wanita Cina dan sedang menjalankan siasatan kes.
“Bahagian Siasatan Jenayah Ibu Pejabat Polis Brickfields sedang siasat tetapi kami tidak boleh dedahkan lagi sebab ia sedang masih dalam siasatan.
“Kami akan mengeluarkan kenyataan dalam masa terdekat,” katanya ketika dihubungi Kosmo! di sini tadi.
Terdahulu, video berdurasi seminit itu tular di laman media sosial apabila seorang wanita merupakan penumpang teksi bertindak terjun daripada kenderaan terbabit.
Kejadian itu yang dipercayai berlaku di hadapan Dataran Maybank, Bangsar turut memaparkan wanita tersebut bertindak menaiki kereta lain yang berada di belakang teksi.

Dalam video itu, turut menunjukkan pemandu teksi ada berbual bersama pemandu kereta sebelum kedua-dua berlalu pergi. -K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


PKPD di Pulau Tioman bermula esok
Oleh MOHD RASDAN AHMAD

15 Mac 2021, 6:09 pm
PETALING JAYA – Kerajaan hari ini bersetuju untuk melaksanakan Perintah Kawalan Pergerakan Diperketatkan (PKPD) di Pulau Tioman, Rompin, Pahang bermula esok sehingga 29 Mac 2021.
Menteri Kanan Keselamatan, Datuk Seri Ismail Sabri Yaakob berkata, Sehingga semalam, Kementerian Kesihatan (KKM) telah melaksanakan 48 ujian saringan dan daripada jumlah itu sebanyak 16 kes positif telah direkodkan.
“KKM mengesahkan berlaku peningkatan kes secara mendadak di lokaliti ini dengan kadar kebolehjangkitan dalam komuniti adalah tinggi. Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, Kerajaan bersetuju melaksanakan PKPD di Pulau Tioman,” ujarnya melalui satu kenyataan hari ini.
Jelasnya, pelaksanaan PKPD tersebut untuk memudahkan KKM melaksanakan saringan secara bersasar ke atas semua penduduk serta mengawal pergerakan dan penularan jangkitan dalam komuniti. – K! ONLINE


Penyanyi perlu ada adab, jangan hina penyanyi lain – Siti Sarah
Oleh MOHAMMAD SHAHEMY AZMI

15 Mac 2021, 5:46 pm
PETALING JAYA – “Adab sebagai penyanyi kena sentiasa ingat, jangan perlekeh persembahan orang lain.”
Itu nasihat penyanyi Siti Sarah dalam satu hantaran yang dimuat naik dalam Instagramnya apabila menegur sikap segelintir penyanyi tanah air tentang pentingnya menjaga adab sesama sendiri.
Menurut pelantun lagu Kesetiaan itu, sebagai masyarakat Malaysia yang kaya dengan budi bahasa dan sopan santun, seseorang itu perlu tahu menjaga adab supaya tidak merendah-rendahkan orang lain.
“Penyanyi pun ada adab tersendiri. Saya belajar daripada setiap persembahan yang pernah dilakukan dan tonton selama ini.
“Setiap persembahan adalah ruang untuk jadi yang lebih baik dan terbaik. Setaip benda ada baik buruknya dan kena ingat semua yang berlaku atas izin Allah SWT,” ujar isteri kepada pelawak Shuib itu.
Ujarnya lagi, sebagai penyanyi, seseorang artis itu perlu sentiasa ingat dan jangan sesekali memperlekehkan persembahan orang lain dengan menghormati perkara yang dilihat.

“Apa yang baik kita ambil untuk diri sendiri. Sesuatu yang buruk itu pula kita jadikan pengajaran dan jangan pula kita kutuk.
“Kadang-kadang takut sebab boleh jadi pada diri kita semula (dikutuk),” kata Sarah.
Dalam pada itu, Sarah atau nama sebenarnya Siti Sarah Raissuddin, 37, juga memberi nasihat kepada penyanyi lain supaya tidak mendabik dada dengan kejayaan yang diperoleh dan sebaiknya berdoa dengan perkara yang baik-baik.
“Saya pun pernah kena kecam dan percayalah, benda itu (dikecam) tidak seronok sebenarnya. Berbuat baiklah sesama kita, saling membantu untuk memajukan diri sendiri,” jelasnya.
Menerusi hantaran sama, Sarah turut meninggalkan pesanan dan kata-kata semangat untuk penyanyi Nabila Razali tentang persembahannya pada malam Anugerah Juara Lagu ke-35 (AJL35) malam tadi apabila vokalnya ‘tergelincir’ ketika menyanyikan lagu Peluang Kedua.
“Persembahan Nabila malam tadi saya nampak dia telah berusaha untuk bagi sehabis baik dan pergi kelas vokal.
“Tidak mengapa Nabila. Teruskan belajar dan jangan putus asa,” ucapnya.
Pada tahun lalu, Sarah mendapat kritikan ramai ketika menyanyikan lagu Semakin ketika AJL34 apabila dia dikatakan ‘menjerit’ sehingga gagal membawakan lagu tersebut dengan baik.
Bagaimanapun, Sarah dalam satu kenyataannya kepada media memaklumkan bahawa kesihatannya pada malam tersebut tidak mengizinkan kerana mengalamai masalah tekak perit akibat terlebih melakukan latihan. -K! ONLINE


Mayat pemuda ditemui di dasar sungai
Oleh ABDUL RASHID ABDUL RAHMAN

15 Mac 2021, 5:45 pm
JERANTUT – Mayat seorang pemuda yang hilang selepas terjatuh ke dalam sungai ketika berada di sebuah sangkar ikan di Kampung Lada di sini ditemui kira-kira tiga meter dari tempat kejadian.
Ketua Balai Bomba dan Penyelamat Malaysia (JBPM) Jerantut, Mohamad Zulkifli Mohamad Zainal berkata, mayat mangsa, Arrif Helmi Saharudin dijumpai pasukan bomba yang melakukan operasi mencari dan menyelamat pukul 3.16 petang ini.
“Mayat mangsa ditemui di dasar sungai pada kedalaman kira-kira empat meter oleh pasukan penyelam JBPM.
“Mayat yang dalam keadaan sempurna itu diserahkan kepada pihak polis dan dihantar ke Hospital Jerantut,” katanya di sini hari ini.
Semalam seorang pemuda dikhuatiri lemas selepas terjatuh ke dalam sungai Pahang berhampiran sebuah sangkar ikan di Kampung Lada di sini, hari ini.
Difahamkan, dalam kejadian kira-kira pukul 11 malam itu, mangsa, Arrif Helmi berusia 26 tahun tergelincir daripada sangkar ikan dan jatuh ke dalam sungai sebelum dibawa arus sungai.

Menurut Mohamad Zulkifli, operasi mencari dan menyelamat pada hari ini dilakukan sejauh kira-kira dua kilometer dari kawasan kejadian.
Katanya, operasi turut melibatkan pasukan penyelam bomba yang melakukan selaman di sekitar kawasan sangkar. – K! ONLINE


Dua ditahan lempar molotov cocktail
Oleh MOHAMAD FAIZAL HASHIM

15 Mac 2021, 5:31 pm
JOHOR BAHRU – Polis menahan seorang lelaki dan seorang wanita yang disyaki terlibat dalam kejadian membaling molotov cocktail ke arah sebuah rumah di kawasan Taman Cahaya Masai, Pasir Gudang, di sini semalam.
Ketua Polis Daerah Seri Alam, Superintendan Mohd. Sohaimi Ishak berkata, kedua-dua suspek berusia 28 dan 30 tahun ditahan dalam serbuan pukul 11.30 malam itu di sebuah rumah di kawasan Taman Puteri Wangsa Ulu Tiram, di sini.
Katanya, suspek dipercayai membaling molotov cocktail ke arah sebuah rumah lelaki hingga menyebabkan bahagian hadapan rumah dan kenderaan mangsa telah terbakar dalam kejadian pukul 9 malam, 4 Mac yang lalu.
“Aduan telah dibuat oleh mangsa berusai 30-an dan siasatan yang dijalankan membawa kepada penahanan dua suspek berkenaan.
“Dalam serbuan tersebut, polis merampas pelbagai barangan yang dipercayai digunakan bagi melakukan kegiatan itu antaranya dua tong plastik, sebuah botol plastik, sebuah botol aluminium, corong plasitk serta sebuah kereta jenis Toyota Vios,” katanya dalam kenyataan hari ini.
Sohaimi berkata, semakan rekod lampau mendapati suspek lelaki mempunyai tiga rekod jenayah dan satu rekod jenayah dadah manakala suspek wanita mempunyai satu rekod jenayah.

Katanya, pemeriksaan ujian air kencing mendapati kedua-dua suspek negatif dadah.
“Siasatan awal mempercayai kedua-dua suspek turut terlibat dengan beberapa kes lain melibatkan jenayah baling molotov cocktail dan baling cat di sekitar Seri Alam.
“Kedua-dua suspek diupah dengan kadar bayaran tertentu oleh pemberi pinjaman wang tidak berlesen bagi melakukan perbuatan jenayah yang dilakukan bermotifkan tuntutan hutang kepada mana-mana pihak,” jelasnya.
Katanya, suspek lelaki ditahan reman selama enam hari bermula bermula hari ini hingga Sabtu manakala wanita itu direman selama tiga hari bermula hari ini hingga Rabu ini.
Kes disiasat di bawah Seksyen 435 Kanun Keseksaan. – K! ONLINE


Kartel daging: SPRM tunggu arahan Pejabat Peguam Negara
Oleh MOHD SHARKAWI LONDING

15 Mac 2021, 5:18 pm
JOHOR BAHRU- Suruhanjaya Pencegahan Rasuah Malaysia (SPRM) Johor telah menyerahkan kertas siasatan berhubung kes kartel penyeludupan daging sejuk beku di sebuah gudang di Senai, dua minggu lalu.
Pengarah SPRM Johor, Datuk Azmi Alias berkata, pihaknya menjalankan siasatan secara terperinci sejak bulan Disember tahun lalu bagi mengumpulkan bukti berkaitan.
Katanya, seramai 12 orang suspek telah dikenal pasti terlibat dengan kes kartel daging yang terdiri daripada pemilik syarikat, kakitangan agensi kerajaan dan penguatkuasa serta agen penghantar.
“Kes kartel daging ini telah disiasat sejak bulan Disember lalu, dimana kertas siasatan telah pun siap sepenuhnya dan diserahkan kepada Pejabat Peguam Negara.
“Peguam Negara akan buat keputuasan, jika dibenarkan dakwa kita akan dakwa. Apa pun pegawai SPRM Johor telah kumpulkan bukti dan kemukakan seramai 12 suspek yang terlibat dengan kartel daging,” katanya.
Beliau berkata demikian pada sidang akhbar pelancaran CPP ( Cakera Padat Pencegahan) di SPRM Johor di sini hari ini.

Hadir merasmikan majlis ialah Timbalan Ketua Pesuruhjaya ( Pencegahan ) SPRM, Datuk Seri Shamshun Baharin Mohd. Jamil.
Akhbar tempatan pada 2 Disember lalu, menerusi laporan khas membongkar kegiatan kartel mengimport daging dari beberapa negara yang tidak halal sebelum meletakkan logo halal palsu untuk dijual dan dibekalkan di pasaran tempatan.
Serbuan dilakuka Jabatan Perkhidmatan Kuarantin dan Pemeriksaan Malaysia (Maqis) dan bebeberap agensi lain di sebuah gudang di Senai itu mendedahkan kegiatan kartel daging berkenaan.-K! ONLINE


Menyamar ejen KPDNHEP, tipu pengusaha jualan langsung
Oleh NOOR HAYATI MAMAT

15 Mac 2021, 4:31 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) mengesan aktiviti penyamaran sebagai ejen menguruskan lesen jualan langsung bagi tujuan penipuan.
Timbalan Menteri KPDNHEP, Datuk Rosol Wahid berkata, pihak tidak bertanggungjawab tersebut dipercayai meraih keuntungan sehingga belasan ribu ringgit dengan melakukan penipuan kononnya sebagai ejen kementerian bagi mempercepatkan proses pengeluaran lesen jualan langsung.
“Kita terima aduan terdapat pihak menyamar sebagai perunding, orang tengah dan ejen kementerian kononnya untuk membantu memudahkan proses mendapatkan lesen jualan langsung.
“Perbuatan menyalah guna nama KPDNHEP itu amat dikesali, kita tidak pernah melantik mana-mana pihak sebagai orang tengah atau ejen bagi sebarang perkhidmatan dan produk kementerian,” katanya ketika memantau operasi kedai runcit bergerak, Prihatin Mart di pekarangan Masjid Al-Amin Kampung Buluh, Kuala Berang di sini hari ini.
Rosol berkata, siasatan awal mendapati sindiket penyamaran tersebut menyasar golongan yang baru berjinak-jinak dengan bidang perniagaan terutama segmen jualan langsung sebagai mangsa penipuan. – K! ONLINE.


Permohonan biasiswa Yang di-Pertuan Agong dibuka hari ini
Oleh NOR IDAYU BOSRO

15 Mac 2021, 4:26 pm
PUTRAJAYA – Permohonan bagi Biasiswa Yang di-Pertuan Agong (BYDPA) tahun 2021 untuk peringkat sarjana dan doktor falsafah (PhD) di dalam dan luar negara akan dibuka bermula 5 petang ini.
Jabatan Perkhidmatan Awam (JPA) dalam kenyataan hari ini berkata, permohonan boleh dibuat dengan mengisi borang secara dalam talian melalui portal http://esilav2.jpa.gov.my.
JPA berkata, tarikh akhir bagi mengemukakan borang permohonan lengkap berserta dokumen-dokumen sokongan adalah pada 9 April depan sama ada secara serahan tangan atau pos.
“BYDPA menawarkan sebanyak 12 biasiswa iaitu enam untuk pengajian di peringkat sarjana dan enam untuk pengajian di peringkat PhD di institusi pengajian tinggi tempatan atau universiti terkemuka dunia yang disenaraikan oleh JPA mengikut bidang pengajian.
“Bidang pengajian di bawah penajaan BYDPA ialah Sains dan Teknologi, Ekonomi, Undang-Undang dan Kewangan Islam,” katanya hari ini.
Menurut JPA, keutamaan diberikan kepada calon yang mendapat keputusan akademik amat cemerlang iaitu Purata Nilai Gred Kumulatif (CGPA) minimum 3.75 atau kelas pertama atau setaraf dengannya di peringkat Ijazah Sarjana Muda atau Sarjana.

“Calon yang menghasilkan kerja-kerja kreatif dan inovatif seperti penulisan, reka cipta seni atau teknologi dan sebagainya turut diberikan keutamaan.
“Turut diberikan keutamaan ialah calon yang telah mendapat tawaran pengajian secara sepenuh masa atau telah memulakan pengajian secara sepenuh masa pada tahun penajaan.
Katanya, syarat kelayakan lain ialah warganegara Malaysia dan berumur tidak melebihi 35 tahun pada 1 Januari lalu.
“Calon yang memenuhi syarat permohonan serta melepasi saringan lanjut akan disenarai pendek untuk menghadiri temu duga,” katanya.
Maklumat lanjut mengenai penawaran itu boleh dilayari di portal http://esilav2.jpa.gov.my atau hubungi talian 03 – 8885 3879 / 3569 pada setiap hari bekerja mulai pukul 9 pagi hingga 5 petang atau emel kepada [email protected]. K! ONLINE.


Kes Covid-19 dijangka turun 500 sehari menjelang Mei
Oleh MOHD. HUSNI MOHD. NOOR

15 Mac 2021, 3:54 pm
PUTRAJAYA – Malaysia dijangka merekodkan sekitar 500 kes positif Covid-19 sehari menjelang Mei depan berdasarkan trend penurunan nilai kebolehjangkitan atau R-naught (R0) di seluruh negara buat masa ini.
Menteri Kesihatan, Datuk Seri Dr. Adham Baba berkata, penurunan kes positif itu boleh dicapai sekiranya rakyat kekal mematuhi prosedur operasi standard (SOP) ditetapkan kerajaan.
Beliau berkata, buat masa ini, purata nilai R0 di seluruh negara adalah sekitar 0.87 yang direkodkan semalam berbanding 0.9 pada 28 Februari lalu.
“Bagaimanapun, sekiranya SOP tidak dipatuhi, R0 dijangka meningkat semula melebihi 1.0, sekali gus meningkatkan bilangan kes harian,” katanya pada sidang akhbar hari ini.
Katanya, setakat semalam, kebanyakan negeri mencapai nilai R0 kurang 1.0 kecuali Terengganu dan Pulau Pinang. – K! ONLINE.


Orang KL diseru bayar zakat dengan PPZ-MAIWP
Oleh MOHD RIDZAUDDIN ROSLAN

15 Mac 2021, 5:12 pm
PETALING JAYA- Mana-mana individu yang mencari nafkah dan bekerja di Kuala Lumpur (KL) diseru untuk menunaikan kewajipan berzakat bersama Pusat Pungutan Zakat Majlis Agama Islam Wilayah Persekutuan (PPZ-MAIWP)
Pengerusinya, Datuk Seri Syed Ali Al Habshee berkata, amalan berzakat tidak akan membebankan umat Islam memandangkan hanya 2.5 peratus pendapatan perlu dizakatkqn.
“Jadi, saya merayu kepada semua pekerja termasuk penjawat awam dan swasta untuk membayar zakat menerusi kaedah potongan gaji manakala pihak syarikat juga boleh terus membayarnya kepada PPZ-MAIWP.
“Bayaran zakat boleh ditunaikan secara bulanan menerusi Skim Potongan Zakat Bulanan atau dibuat secara sekali gus bagi mengurangkan rasa terbeban,” katanya tadi.
Katanya, perkhidmatan selama sembilan bulan bersama PPZ-MAIWP merupakan tugas berat dalam memastikan kutipan zakat terus meningkat dan disalurkan kepada asnaf memerlukan.
“Sepanjang tempoh itu, saya menerima pelbagai persoalan mengenai zakat daripada rakan dan pastinya mereka merupakan golongan yang layak serta wajibkan tunaikan zakat.

“Ada juga antara mereka tidak tahu bahawa banyak manfaat akan diperoleh melalui zakat khususnya apabila ditunaikan di PPZ-MAIWP,” jelasnya. -K! ONLINE


Isu kalimah Allah: Zulkifli akan jumpa mufti
Oleh MOHD. HUSNI MOHD. NOOR

15 Mac 2021, 5:15 pm
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri akan mengadakan pertemuan dengan mufti-mufti di seluruh negara dan pakar undang-undang esok berhubung isu kalimah Allah.
Menurutnya, pertemuan beliau bersama mufti itu adalah bagi memutuskan resolusi muktamad berkenaan isu berkenaan.
“Cadangan pertemuan bersama mufti itu dibuat selepas perbincangan bersama Panel Kajian Akidah Jabatan Kemajuan Islam Malaysia (Jakim) dan Penasihat Undang-Undang Jakim pada Jumaat lalu,” katanya menerusi perkongsian di portal Al-Bayan hari ini.
Zulkifli berkata, pertemuan itu antara lain bagi mendapatkan kesepakatan mufti dan pakar undang-undang kerana tindakan segera yang teratur dan berprinsip perlu memandangkan isu itu melibatkan aspek teknikal.
“Berhubung isu akidah, apa yang diputuskan oleh Jawatankuasa Muzakarah Majlis Kebangsaan Bagi Hal Ehwal Ugama Islam Malaysia sejak 2008 sudah jelas,” katanya.
Katanya, agensi-agensi di bawah Menteri di Jabatan Perdana Menteri juga sudah diminta memberi penerangan terperinci kepada orang ramai melalui pelbagai saluran berkenaan isu kalimah Allah.

Sebelum ini, Mahkamah Tinggi Kuala Lumpur memutuskan penganut agama Kristian boleh menggunakan kalimah Allah dan tiga perkataan lain iaitu solat, Kaabah dan Baitullah dalam penerbitan agama itu untuk pendidikan dalam komuniti mereka.
Keputusan itu bagaimanapun mengundang pelbagai reaksi khususnya umat Islam di negara ini. – K! ONLINE


Mayangsari tidak marah suami curang
Oleh KOSMO!

15 Mac 2021, 3:47 pm
JAKARTA – Penyanyi Indonesia, Mayangsari memberitahu bahawa dia tidak marah suaminya, Bambang Trihatmojo curang dengan syarat lelaki itu  perlu bertanggungjawab atas perbuatannya, lapor Suara.com, kelmarin.
Menurut Mayangsari, apabila timbul masalah dalam hubungan rumah tangga, dia lebih suka melihat kelemahan sendiri berbanding terus menyalahkan pasangan 100 peratus.
“Kalau saya hanya lihat sisi negatif sahaja, saya tidak akan pernah menjadi matang dan dewasa.
“Saya juga pernah dicurangi tetapi itu perkara biasa kerana jika pasangan kita tidak pernah curang makna kita berpasangan dengan nabi yang tidak pernah berbuat salah,” katanya dalam temu bual di saluran YouTube Thomas Djorgi.
Tambah pelantun lagu Tiada Lagi itu, dia akan memaafkan suaminya setakat hatinya masih mampu menerima alasan curang yang diberikan.
Meskipun pendapatnya tidak dipersetujui peminat, Mayangsari berkata dia tidak kisah dan selesa hidup mengikut prinsip itu.

“Saya hormati pendapat anda semua tetapi saya juga ada pendirian sendiri, terima kasih, “ jelasnya. – Agensi


Hina Nabi Muhammad dan Islam, penganggur didenda RM10,000
Oleh NUZULSHAM SHAMSUDDIN

15 Mac 2021, 4:46 pm
KUALA LUMPUR – Padah menghina Nabi Muhammad SAW melalui laman sosial Facebook dua tahun lalu, seorang penggangur didenda RM10,000 oleh Mahkamah Sesyen di sini hari ini.
Hakim M.M Edwin Paramjothy menjatuhkan hukuman denda terhadap Mohd. Zahrein Zakariah, 39, selaku Orang Kena Saman (OKS) selepas dia mengaku bersalah atas dua pertuduhan yang disabitkan.
Mahkamah turut memerintahkan Mohd. Zahrein menjalani tambahan hukuman penjara enam bulan bagi setiap pertuduhan, sekiranya gagal membayar denda itu dan OKS membayarnya.
Mohd. Zahrein selaku Orang Kena Saman (OKS) kemudian membayar denda itu.
Mengikut pertuduhan, Mohd. Zahrein didakwa secara sedar membuat dan memulakan penghantaran komunikasi jelik sifatnya dengan niat untuk menyakitkan hati orang lain, melalui aplikasi Facebook menggunakan nama profil  “Semar Tilem”.
Kedua-dua hantaran itu dibaca di UTC Keramat Mall, Jalan Datuk Keramat, di sini, pukul 11 pagi, pada 8 Mei 2019.

Berikutan itu pendakwaan terhadapnya dibuat mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama, yang memperuntukkan hukuman penjara maksimum setahun atau denda atau kedua-duanya.
Terdahulu, OKS dalam rayuannya menerusi peguam L A Gomes memohon dikenakan hukuman denda ringan dengan alasan sudah insaf selain berjanji tidak akan memuat naik hantaran bersifat jelik di masa akan datang.
Bagaimanapun, Timbalan Pendakwa Raya, Noor Dayana Mohamad membantah rayuan itu dan memohon mahkamah menjatuhkan hukuman setimpal sebagai pengajaran terhadap tertuduh dan masyarakat . K! ONLINE.


Bekalan dan harga telur ayam dijamin stabil
Oleh NOOR HAYATI MAMAT

15 Mac 2021, 4:00 pm
HULU TERENGGANU – Larangan penjualan telur keluaran salah satu daripada 10 buah ladang milik Lay Hong Berhad (Lay Hong) iaitu Ladang CES 008 berikutan pengesanan bakteria Salmonella Enteriditis (SE) di Singapura tidak akan menjejaskan bekalan telur di pasaran tempatan.
Timbalan Menteri Perdagangan Dalam Negeri dan Hal Ehwal Pengguna(KPDNHEP), Datuk Rosol Wahid berkata, pemeriksaan setakat ini, pencemaran bakteria SE tersebut tidak melibatkan bekalan telur dari ladang-ladang lain di seluruh negara.
“Dalam tempoh minggu pertama bulan ini iaitu 1 Mac hingga 7 Mac lalu, sebanyak 206,457,920 biji telur ayam telah dikeluarkan oleh 50 syarikat tempatan.
“Baki semasa telur ayam oleh syarikat pengeluar itu ialah 68,712,011 biji,” katanya ketika mengulas penarikan balik telur ayam Ladang CES 008 oleh kerajaan Singapura berikutan pencemaran bakteria SE baru-baru ini. – K! ONLINE.


Pengurus hartanah, isteri didakwa rasuah, ubah wang haram
Oleh MOHD YUNUS YAKKUB

15 Mac 2021, 2:33 pm
SHAH ALAM – Seorang pengurus hartanah syarikat minyak dan gas bersama isterinya didakwa di Mahkamah Sesyen hari ini atas 18 pertuduhan menerima rasuah dan melakukan pengubahan wang haram berjumlah RM1.17juta di antara 2018 hingga 2019.
Len Chia Whey, 37, dan isterinya, Tong Karen, 36, bagaimanapun mengaku tidak bersalah selepas kesemua pertuduhan dibacakan di hadapan Hakim Rozilah Salleh.
Mengikut satu pertuduhan, Chia Whey didakwa menerima suapan wang tunai bernilai RM232,593 daripada seorang individu sebagai upah membantu Syarikat KK Chong Synergy Sdn. Bhd untuk mendapatkan empat projek sub-kontrak pam minyak masing-masing di Mukim Semabok, Melaka Tengah ; Pekan Tanjung Karang dan Mukim Ijok, Kuala Selangor dan Mukim Tebrau di Johor Bahru.
Kesalahan itu dilakukan di rumahnya sendiri di Setia Eco Glades, Cyberjaya dalam lingkungan 3 petang hingga 5 petang, 24 Mei 2019.
Sabit kesalahan boleh dipenjara sehingga 20 tahun, denda tidak kurang lima kali ganda nilai suapan atau RM10,000 mengikut mana-mana lebih tinggi mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) dan boleh dihukum dibawah Seskyen 24 (1) akta sama.
Tertuduh juga didakwa 12 pertuduhan pengubahan wang haram berjumlah keseluruhan RM757,986 ke dalam akaun simpanan miliknya di enam buah bank selain memiliki pelbagai jenis mata wang asing seperti Pound Sterling, Euro, Yen, Yuan, Hong Kong Dollar, Kronur, Peso, Rupiah, Bath, US Dollar dan Singapura Dollar.

Sementara itu, Karen yang merupakan jurumekap sambilan didakwa lima pertuduhan juga melibatkan pengubahan wang haram bernilai RM188,000 termasuk pemindahan wang bagi bayaran pendahuluan sebuah kenderaan jenis Mini Cooper S Clubman F54, nombor pendaftaran VBT 921.
Perbuatan itu dilakukan pasangan suami isteri itu di Petaling Jaya, Subang Jaya, Klang, Sepang dan Shah Alam bermula April 2018 hingga September 2019.
Justeru, mereka dituduh mengikut Subseksyen 4 (1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada aktiviti haram (AMLATFPUAA) 2001 yang memperuntukkan hukuman penjara sehingga 15 tahun dan boleh didenda lima kali ganda jumlah atau hasil aktiviti haram atau RM5juta, mana lebih tinggi bagi setiap pertuduhan sekiranya disabitkan kesalahan.
Pendakwaan dikendalikan Timbalan Pendakwa Raya SPRM Maziah Mohaide dan Allan Suman Pillai menawarkan jaminan RM90,000 bagi 15 pertuduhan dihadapi Chia Whey dan RM30,000 kepada Karen dengan seorang penjamin berserta pasport diserahkan kepada mahkamah. -K! ONLINE.


Lelaki tolak kereta ke dalam lombong ditahan
Oleh MUHAMAD TARMIZE MOHD NOR

15 Mac 2021, 3:47 pm
SUNGAI SIPUT – Seorang lelaki ditahan polis selepas mengaku menolak keretanya ke dalam bekas lombong di Taman Lintang Makmur di sini hari ini.
Ketua Polis Daerah Sungai Siput, Superintendan Mohd. Khaizam Ahmad Shahabudin berkata, lelaki berusia 42 tahun itu yang merupakan pemilik kereta jenis Proton Satria ditahan bagi siasatan lanjut.
“Ujian air kencing juga mendapati lelaki tersebut positif dadah,” katanya.
Beliau bagaimanapun enggan mengulas lanjut memandangkan siasatan sedang dijalankan.
Difahamkan, seorang saksi yang sedang memancing di tasik tersebut mengaku melihat lelaki tersebut menolak kereta ke dalam bekas lombong itu.
Sementara itu, Ketua Balai Bomba dan Penyelamat (BBP) Sungai Siput, Mohd. Azizi Zakaria berkata, pihaknya menerima panggilan daripada polis pada pukul 7.20 pagi mengenai kejadian itu sebelum sepasukan anggota bergegas ke lokasi kejadian.

“Menurut polis, lelaki tersebut mendakwa dia bersendirian ketika menolak kereta itu dan kita perlu memastikan dakwaan tersebut benar.
“Anggota segera memulakan operasi termasuk melakukan selaman sedalam 30 meter bagi mencari kereta berkenaan bagi mengesahkan tiada mangsa berada di dalam kereta tersebut,” katanya. – K! ONLINE.


Jururawat paling ramai divaksin
Oleh MOHD. HUSNI MOHD. NOOR

15 Mac 2021, 3:30 pm
PUTRAJAYA – Jururawat adalah kelompok paling ramai menerima suntikan dos pertama vaksin jenis Pfizer-BioNTech berdasarkan data dikeluarkan setakat Sabtu lalu.
Ia meliputi 23.86 peratus atau 69,696 jururawat daripada keseluruhan 292,104 penerima vaksin dalam kalangan barisan hadapan di seluruh negara.
Menteri Penyelaras Program Imunisasi Covid-19 Kebangsaan (PICK) Khairy Jamaluddin Abu Bakar berkata, kelompok kedua paling tinggi adalah kumpulan kesihatan lain iaitu 23.4 peratus atau 68,352 orang; doktor (22.23 peratus) atau 64,934 orang dan anggota keselamatan (21.33 peratus) atau 62,305 orang.
Beliau berkata, kelompok lain adalah doktor gigi dengan 5.62 peratus atau 15,539 orang dan kumpulan farmasi 3.45 peratus atau 10,077 orang.
“Selain itu, hanya 302 orang yang mewakili 0.11 peratus penerima vaksin adalah dalam kalangan anggota pentadbiran termasuk wakil-wakil rakyat,” katanya pada sidang akhbar semalam.
Dalam pada itu, Khairy Jamaluddin menjelaskan, setakat ini, kerajaan sudah memberi vaksinasi kepada 22.8 peratus daripada populasi yang disasarkan.

Selain itu, katanya, bilangan temu janji suntikan dos pertama vaksin pula adalah 391,877 dan bilangan yang sudah divaksinasi setakat hari ini adalah 301,699 orang. – K! ONLINE.


“Maaf andai terluka, maafku tak sengaja” – Hafiz Hamidun
Oleh FARHANA AB RAHMAN

15 Mac 2021, 3:03 pm
PETALING JAYA – “Maaf andai terluka, maafku tak sengaja.”
Begitulah komen penyanyi dan komposer, Hafiz Hamidun apabila diminta mengulas berhubung ciapan yang dimuat naiknya malam tadi menjurus kepada persembahan Nabila Razali yang ‘terkucil’ pada pentas Anugerah Juara Lagu ke-35 (AJL35).
Hafiz menjelaskan, dia turut menghantar mesej peribadi kepada pelatun lagu Peluang Kedua itu selepas komen ringkasnya menjadi viral dalam media sosial.
“Saya ada menghantar mesej peribadi memohon maaf kepada Bella (Nabila) sekiranya dia tersinggung dengan komen saya dalam Twitter.
“Tiada niat untuk menghentam dia secara peribadi, sebaliknya komen berkenaan ditujukan berdasarkan persembahan Nabila yang menyampaikan lagu Peluang Kedua. Sebagai peminat lagu tersebut, saya rasa peluang yang diberikan kepadanya sudah dibazirkan.
“Terpulang kepada mana-mana pihak untuk membuat andaian terhadap komen saya. Memilih untuk tidak memanjangkan isu berkenaan, saya memadam ciapan tersebut beberapa minit selepas itu,” kata Hafiz kepada Kosmo! Online ketika dihubungi sebentar tadi.

CIAPAN Hafiz dalam Twitternya yang mengundang kecaman netizen malam tadi.
Sebagai salah seorang peminat lagu ciptaan Hael Husaini dan Ezra Kong berkenaan, Hafiz yang jarang bersuara tidak menyangka pendapat peribadinya mendapat reaksi banyak pihak.
Tegas Hafiz, ada segelintir pihak yang berpendapat dia sebagai selebriti agama tidak seharusnya bersuara dalam media sosial.
Malah, ada juga yang keliru antara dirinya dengan penyanyi Hafiz Suip.
“Sekiranya ingin menyokong perkembangan industri, tidak semestinya kita bercakap yang baik-baik saja. Saya hanya berpendapat Bella sebenarnya boleh memberikan yang lebih baik daripada persembahan malam tadi, itu saja.
“Ada juga yang keliru dan mengaitkan persembahan seorang penyanyi bersama Adira, sedangkan individu dimaksudkan mereka itu ialah orang lain. Sejujurnya, saya minta maaf kepada mereka yang tersinggung dengan komen saya,” kata Hafiz.
Semalam, komen Hafiz menjadi viral dan mengundang reaksi pelbagai pihak selepas memuat naik ciapan mengenai persembahan Nabila yang mendendangkan lagu Peluang Kedua di pentas AJL35 malam tadi. – K! ONLINE


Malaysia kekal pendirian terima vaksin AstraZeneca
Oleh MOHD. HUSNI MOHD. NOOR

15 Mac 2021, 2:48 pm
PUTRAJAYA – Kerajaan buat masa ini masih kekal dengan pendirian untuk menerima dan membeli vaksin jenis AstraZeneca biarpun beberapa negara lain menggantung sementara penggunaannya.
Perkara itu dijelaskan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar pada sidang akhbar hari ini.
Bagaimanapun, Khairy Jamaluddin berkata, kerajaan juga pada masa sama akan mengkaji isu berkaitan kesan vaksin itu seperti yang dilaporkan di beberapa negara.
Beliau yang juga Menteri Sains, Teknologi dan Inovasi berkata, kerajaan sudah menerima makluman daripada AstraZeneca berkaitan kesan daripada suntikan vaksin itu.
“Setakat ini, tiada data menunjukkan kaitan langsung antara pemberian vaksin itu dengan isu masalah darah beku sehingga menyebabkan beberapa kematian di beberapa negara,” katanya.  – K! ONLINE.


Pengikut Hakekok mula solat, baca al-Quran
Oleh KOSMO!

15 Mac 2021, 3:00 pm
JAKARTA – Pengikut ajaran sesat Hakekok Balakasuta di Banten, Indonesia sudah  mula mendirikan solat secara jemaah dan membaca al-Quran dengan bimbingan tokoh ulama, Ustaz Ahmad Muhtadi Dimyathi, lapor portal iNews.id, semalam.
Ketua Daerah Pandeglang, Irna Narulita berkata, 15 pengikut Hakekok terdiri daripada tujuh lelaki, lima wanita dan tiga kanak-kanak ditempatkan di Wisma Berkah, Mukim Karang Tanjung untuk program pemulihan.
“Solat dan bacaan ayat suci al-Quran yang dilakukan mereka sudah betul. Alhamdulillah, mereka sudah berhijrah,” katanya.
Ketua Pegawai Undang-Undang Daerah Pandeglang, Suwarno berkata, apabila kumpulan itu menyatakan kesediaan untuk bertaubat, mereka dibawa ke pondok pengajian Ahmad Muhtadi di Cidahu, Jawa Barat Indonesia, Sabtu lalu.
“Pengikut aliran Hakekok ini masih masyarakat kita yang perlu dipulihkan dan dibimbing.
“Mereka mungkin menghadapi masalah dalam kehidupan sehingga mudah dipengaruhi ajaran yang menyimpang daripada landasan Islam,” ujarnya.

Beliau berkata, kumpulan tersebut akan dibimbing seorang ustaz selain akan dipantau oleh mentor terdiri daripada pemimpin agama.
Khamis lalu, polis Indonesia menahan pengikut ajaran sesat terbabit selepas didapati melakukan ritual mandi bogel beramai-ramai di dalam paya di Kampung Karangbolong, Daerah Pandeglang. – Agensi


Bakal haji perlu realistik peluang ke Mekah tahun ini
Oleh ROHANA MOHD. NAWI

15 Mac 2021, 3:42 pm
KOTA BHARU – Semua bakal jemaah yang sepatutnya menunaikan haji pada tahun ini diminta lebih realistik mengenai peluang untuk menunaikan ibadah itu memandangkan dunia kini masih dilanda wabak Covid-19.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, meskipun kerajaan Arab Saudi telah bersetuju memberikan tambahan kuota haji seramai 10,000 orang untuk jemaah Malaysia, namun ia bergantung kepada keadaan semasa ketika ini.
Katanya, kerajaan masih belum menerima sebarang keputusan dari pihak Arab Saudi berhubung syarat-syarat tambahan kepada bakal jemaah haji termasuk hal ehwal suntikan vaksin Covid-19.
“Kita berharap agar jemaah yang bakal mengerjakan haji tahun ini supaya lebih realistik. Kita tidak mahu apabila kuota sudah ada, namun berlaku suasana tidak mengizinkan pada peringkat akhir.
“Pada masa sama, kita juga bergantung kepada syarat-syarat yang telah ditetapkan oleh kerajaan Arab Saudi sama ada kuota yang diberikan itu termasuk suntikan biasa atau ada suntikan vaksin Covid-19. Perkara itu masih belum diputuskan,” katanya.
Beliau berkata demikian ketika ditemui pemberita selepas menyampaikan sumbangan Inspirasi Kasih Yayasan Pembangunan Ekonomi Islam Malaysia (Yapeim) di pejabat Dewan Undangan Negeri (DUN) Kijang, Kedai Buloh di sini hari ini.

Dalam program itu, seramai 70 penduduk yang terdiri golongan sasar termasuk petani dan nelayan menerima sumbangan wang tunai sebanyak RM500 setiap seorang untuk mereka memulakan kehidupan selepas musim tengkujuh.
Ketika ditanya mengenai pemecatan Menteri Haji dan Umrah Arab Saudi, Dr. Mohammed Saleh Taher Benten baru-baru ini akan memberi kesan kepada kuota tambahan haji, Ahmad Marzuk berkata, setakat ini, keadaan itu tidak menjejaskan aspek tambahan kuota haji Malaysia.
Katanya, pertambahan kuota itu sudah mendapat persetujuan antara Perdana Menteri, Datuk Seri Muhyiddin Yasin dengan Putera Mahkota Arab Saudi Mohammed Salman Abdulaziz Al- Saud.
Akhbar tempatan sebelum ini melaporkan, pemerintah Arab Saudi, Raja Salman Abdulaziz memecat beberapa orang pegawai tinggi dalam pemerintahan negara itu.
Raja Salman melantik Issam Saad yang merupakan Menteri Negara dan ahli Kabinet sebagai Menteri Haji dan Umrah buat sementara waktu selepas memecat Mohammed Saleh. – K! ONLINE.


Teknologi nanoe™X berkesan halang 99.99 peratus virus dan bakteria
15 Mac 2021, 3:22 pm
PROGRAM Imunisasi Covid-19 Kebangsaan menyaksikan Perdana Menteri Tan Sri Muhyiddin Yassin menjadi individu pertama menerima suntikan vaksin Pfizer-BioNTech di negara ini.
Fasa pertama program itu bakal diteruskan hingga April, manakala fasa kedua dan ketiga dijangka bermula dari April hingga Februari 2022.
Bagaimanapun, masih terdapat beberapa golongan tidak boleh menerima vaksin Covid-19 termasuk kanak-kanak, mereka yang mengalami masalah alergi dan gangguan imunisasi.
Sehubungan itu, usaha mengekang penularan Covid-19 seperti pematuhan Prosedur Operasi Standard (SOP) perlu diteruskan.
Sebagai alternatif, orang ramai boleh memanfaatkan teknologi nanoe™X diperkenal syarikat teknologi gergasi Jepun, Panasonic.
Berdasarkan kajian, nanoe™X terbukti mampu meningkatkan kualiti udara dan memelihara persekitaran dengan membasmi bakteria dan virus, bahan penyebab alergi, debunga serta bahan berbahaya lain.

99.99 peratus berkesan
nanoe™X mampu menghalang novel Coronavirus sehingga 99.99 peratus – FOTO Panasonic
nanoe™X menggunakan radikal hidroksil untuk menghalang novel Coronavirus SARS-CoV-2 penyebab Covid-19.
SARS-CoV-2 turut dikaitkan dalam kelompok sama, menjadi punca Sindrom Pernafasan Akut Teruk (SARS) dan beberapa jenis selsema biasa.
Organisasi penyelidik berpangkalan di Perancis, Texcell mengesahkan bahawa teknologi Panasonic nanoe™X berkesan menyekat SARS-CoV-2.
Dalam ujian itu, Texcell menyatakan sehelai kain kasa dengan larutan virus SARS-CoV-2 dan penjana nanoe™X dari jarak 15 sentimeter diletakkan dalam kotak 45 liter.
Hasilnya, ia berjaya menyekat 99.99 peratus aktiviti SARS-CoV-2 dalam dua jam.
nanoe™ merupakan partikel ion bersaiz nano dihasil menggunakan teknologi atomisasi elektrostatik dengan mengumpulkan kelembapan yang tidak dapat dilihat di udara.
Ia kemudian menggunakan voltan tinggi untuk menghasilkan radikal hidroksil yang terkandung dalam air.
Radikal hidroksil adalah komponen sangat reaktif, mudah bertindak di pelbagai permukaan. Dengan nanoe™X, penghasilan radikal hidroksil terbukti meningkat 10 kali ganda.
Alternatif ruang selamat
nanoe™X terbukti mampu meningkatkan kualiti udara dan memelihara persekitaran – FOTO Panasonic
Dalam tempoh pandemik ini, udara bersih dan persekitaran dalaman yang selamat perlu menjadi keutamaan.
Kemampuan nanoe™X menghalang virus dan bakteria diyakini mampu menjadi alternatif baharu, memastikan keselamatan diri dan keluarga terus terjamin biarpun di rumah sendiri.
Menurut Panasonic, nanoe™X tidak hanya menghalang virus dan bakteria dalam udara, tetapi ia dapat menembusi jauh ke dalam barang seperti kain, sofa, langsir atau permukaan perabot.
Lebih mengagumkan, ia juga mampu menghilangkan bau yang kuat dan mengekalkan kelembapan kulit serta rambut.
Dengan teknologi ini, pengguna tidak perlu bimbang serta dapat menarik nafas lega, apatah lagi apabila lebih banyak masa dihabiskan di rumah dalam norma baharu.
Penyaman udara Panasonic

Kini, teknologi nanoe™X boleh didapati dalam penyaman udara Panasonic merangkumi penghawa dingin jenis Wall-Mounted Room dan Cassette Type.
Ia sesuai untuk setiap ruangan di rumah, premis perniagaan, dewan orang ramai atau pejabat.
Untuk mengetahui lebih lanjut mengenai teknologi Panasonic nanoe™X, layari www.panasonic.com.


Usia separuh abad tidak halang Sophia Latjuba berbikini
Oleh KOSMO!

15 Mac 2021, 3:21 pm
JAKARTA – Model dan selebriti Indonesia, Sophia Latjuba digelar pontianak oleh netizen gara-gara kekal langsing dan awet muda di usia 50 tahun, lapor Suara.com, semalam.
Sophia, yang memuat naik sekeping gambar memakai bikini hitam di atas sebuah kapal layar mencetuskan rasa kagum netizen kerana masih kelihatan seperti anak dara.
Bekas kekasih Ariel NOAH ini juga menulis bahawa kehidupan sebenar baginya bermula di usia 50 tahun.
“Puan, adakah adalah sebenarnya pontianak yang tidak akan menjadi tua?” tulis seorang pengguna media sosial.
Gambar Sophia berbikini di laman Instagram membuatkan netizen kagum dengan rahsia awet muda pelakon ini. – Instagram
“Kenapa Sophia umur 50 tahun kelihatan seperti baru 25 tahun?”,” komen seorang lagi.
Sebelum ini, Sophia pernah mendedahkan rahsia awet mudanya adalah banyak minum air masak, menukar diet menjadi vegetarian dan kerap bersenam. – Agensi


KPDNHEP sasar Indeks Pendayaupayaan Pengguna 85 peratus
Oleh NUR SHARIEZA ISMAIL

15 Mac 2021, 3:37 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menyasarkan Indeks Pendayaupayaan Pengguna di negara ini dapat ditingkatkan melebihi 85 peratus dalam masa dua tahun akan datang.
Menterinya, Datuk Seri Alexander Nanta Linggi berkata, buat masa ini, Indeks Pendayaupayaan Pengguna ketika ini berada di peringkat sederhana iaitu 63.1 peratus yang menunjukkan bahawa pengguna di negara ini masih belum benar-benar menghayati dan mempraktikkan hak-hak mereka sebagai pengguna.
Beliau berkata, bagi tujuan itu, kementerian akan terus merangka program advokasi di setiap peringkat masyarakat bagi menangani isu-isu kepenggunaan semasa.
“Kementerian akan terus memainkan peranan yang lebih aktif dalam memberi pendidikan kepada pengguna mengenai kelestarian alam sekitar dengan kerjasama NGO, komuniti dan masyarakat awam,” katanya ketika berucap sempena sambutan Hari Hak-Hak Pengguna Sedunia dah Hari Pengguna Kebangsaan 2021 di Facebook KPDNHEP hari ini.
Alexander berkata, kementerian telah membangunkan pelbagai inisiatif dalam memperkasakan pengguna antaranya Tribunal Tuntutan Pengguna Malaysia (TTPM) yang merupakan satu platform alternatif kepada mahkamah sivil untuk pengguna menfailkan tuntutan tebus rugi bagi pembelian barang dan perkhidmatan.
Beliau berkata, bagi tempoh tahun 2015 sehingga Februari lalu, terdapat sebanyak  32,550 kes pemfailan telah direkodkan melibatkan jumlah tuntutan sebanyak RM176.03 juta.  – K! ONLINE.


JPJ sahkan 32 kakitangannya ditahan SPRM
16 Mac 2021, 8:00 pm
PETALING JAYA – Jabatan Pengangkutan Jalan (JPJ) Malaysia hari ini mengesahkan seramai 32 orang pegawainya ditahan oleh Suruhanjaya Pencegahan Rasuah Malaysia (SPRM) berkaitan rasuah berjumlah RM1.64 juta.
Kesemua mereka ditahan menerusi Op Sukat semalam di lima buah negeri iaitu Kedah, Pulau Pinang, Perak, Perlis dan Melaka bagi membantu siasatan.
Ibu Pejabat JPJ Putrajaya menerusi satu kenyataan berkata, tindakan penahanan ini merupakan hasil kolaboratif rapat antara pihak JPJ dan SPRM.
“Langkah ini dibuat bagi memastikan jabatan sentiasa bersih daripada sebarang elemen salah guna kuasa dan gejala rasuah yang mengakibatkan ketirisan kepada hasil negara.
“Inisiatif ini tidak akan berhasil sekiranya tidak mendapat kerjasama padu daripada semua pihak terutamanya dalam kalangan warga kerja JPJ sendiri,” ujarnya hari ini.
Terdahulu, seramai 44 individu terdiri daripada 32 pegawai JPJ antara yang ditahan dipercayai terlibat dalam sindiket melindungi pemandu-pemandu lori yang melakukan kesalahan jalan raya khususnya membawa lebih muatan serta tidak memenuhi aspek teknikal.

Kegiatan yang dilakukan sejak 2019 sehingga tahun lalu itu terbongkar selepas kesemua mereka dipercayai menerima suapan keseluruhan bernilai RM1.64 juta.
Jelasnya, pengurusan tertinggi Jabatan juga merakamkan ucapan penghargaan kepada sebahagian besar warga kerja JPJ yang sentiasa istiqamah di dalam menegakkan aspek integriti ketika
menjalankan tugasan rutin.
“Pengurusan tertinggi Jabatan berharap agar tindakan sebegini akan menjadi satu manifestasi bahawa jabatan tidak akan berkompromi dengan sebarang aktiviti yang boleh menjejaskan reputasi dan nama baik jabatan dari aspek integriti.
“JPJ sentiasa komited di dalam meneruskan kerjasama padu dengan pihak SPRM agar langkah pematuhan dan ketelusan dalam proses kerja jabatan dapat dinobatkan demi mengelak daripada berlakunya sebarang kegiatan yang tidak bermoral seumpama ini,” ujarnya. – K! ONLINE


Penduduk Yangon lari selamatkan diri
Oleh KOSMO!

16 Mac 2021, 9:07 pm
YANGON – Penduduk di daerah paling bergolak di Yangon meninggalkan kawasan tersebut dengan menaiki trak dan tuk-tuk hari ini selepas pasukan keselamatan meningkatkan penggunaan kekerasan membunuh terhadap penunjuk perasaan antikudeta di sebalik rayuan masyarakat antarabangsa supaya semua pihak bertenang.
Menurut kumpulan pemantau Persatuan Bantuan Tahanan Politik (AAPP) , keganasan baharu oleh pasukan keselamatan di sebilangan bandar semalam menyebabkan sekurang-kurangnya 20 orang terbunuh.
Ia menyusul selepas hari paling berdarah dalam tempoh enam minggu junta tentera menumbangkan kerajaan awam pimpinan Aung San Suu Kyi. AAP melaporkan, 74 orang terbunuh pada hari tersebut, Ahad lalu, selepas pasukan keselamatan bertindak ganas untuk menyuraikan bantahan antikudeta di seluruh Myanmar.
Setiausaha Negara Amerika Syarikat, Antony Blinken mengutuk junta tentera hari ini kerana bertindak kejam terhadap penunjuk perasaan.
Ramai yang terbunuh pada Ahad lalu berasal dari kawasan perbandaran Hlaing Tharyar di Yangon. Kawasan itu menempatkan banyak kilang milik China dengan beberapa premis tersebut dibakar penunjuk perasaan pada hari yang sama.
Junta tentera bertindak balas dengan melaksanakan undang-undang tentera di Hlaing Tharyar dan lima kawasan perbandaran lain yang didiami sekitar dua juta penduduk atau lebih satu perempat populasi Yangon.

Sesiapa yang ditangkap di zon tersebut akan dihadapkan ke mahkamah tentera dengan hukuman dikenakan bermula daripada penjara tiga tahun dan kerja keras hinggalah hukuman mati.
Pakar undang-undang Myanmar, Melissa Crouch berkata, deklarasi undang-undang tentera memberikan kuasa penuh kepada komander tentera dan mengetepikan pentadbiran awam serta hakim.
“Penggunaan undang-undang tentera begitu membimbangkan dan menunjukkan situasi di Myanmar menjadi amat buruk,” katanya.
Menjelang pagi tadi, media tempatan, The Irrawaddy menyiarkan gambar penduduk meninggalkan perbandaran Hlaing Tharyar dengan menaiki sejumlah trak sehingga menyebabkan kesesakan lalu lintas.
“Kami dapat melihat orang ramai di atas jalan sejauh mata memandang,” lapor media tempatan lain, Democratic Voice of Burma.
Seorang penduduk mengesahkan penghijrahan beramai-ramai itu kepada agensi berita AFP.
Penunjuk perasaan mengalihkan halangan di jalan-jalan untuk membolehkan penduduk keluar dan mendirikannya semula selepas itu.
Lebih 180 orang terbunuh sejak junta tentera merampas kuasa pada Februari lalu, demikian menurut AAPP. – AFP


Majlis solat hajat punca Kluster Banggol Chicha tersebar
Oleh MUHAMMAD AYMAN GHAFFA

16 Mac 2021, 8:20 pm
KOTA BHARU – Kelantan mencatatkan satu kluster baharu jangkitan Covid-19 iaitu Kluster Banggol Chicha yang dikesan pada hari ini.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, kluster tersebut melibatkan kes di daerah Pasir Mas, Kota Bharu dan Tumpat.
Katanya, kes index itu dikesan daripada seorang wanita warga emas yang berusia 65 tahun melalui saringan pra kemasukan ke hospital pada 11 Mac lalu.
“Sehingga hari ini, sebanyak 17 kes telah dilaporkan dalam kluster ini iaitu lapan kes di Pasir Mas, Kota Bharu (7) dan Tumpat (2).
“Kluster ini juga telah menjangkiti tiga pesakit dan enam peneman di wad sebuah hospital di Kelantan. Jangkitan di wad ini bermula apabila cucu kepada kes index (wanita warga emas) dimasukkan ke hospital tersebut,” katanya dalam satu kenyataan hari ini.
Menurut Izani, penyebaran wabak Covid-19 itu disyaki berpunca daripada majlis solat hajat yang telah diadakan di rumah wanita tersebut.

Katanya, mengambil pengajaran daripada kluster baharu yang dilaporkan, penganjuran majlis sosial seperti solat hajat, sambutan hari jadi, kenduri kahwin dan lain-lain perlu mematuhi prosedur operasi standard (SOP) yang ditetapkan.
Ujarnya, sekiranya SOP tidak dapat dipatuhi, sebaiknya tangguhkan dahulu majlis-majlis tersebut.
Berdasarkan rekod, Kelantan mencatatkan sebanyak 67 kes baharu jangkitan Covid-19 pada hari ini dan 5,437 kes secara keseluruhan.
Kluster Banggol Chicha merupakan kluster baharu di Kelantan selepas Hilir, Huma, Cengal, Mengketil, Kube, Tembok Pengkalan Chepa dan Bukit Marak yang tercetus sebelum ini.-K! ONLINE


[VIDEO] Cuba bunuh diri selepas ditegur main permainan video
Oleh ABDUL RASHID ABDUL RAHMAN

16 Mac 2021, 7:38 pm
Seorang gadis cuba terjun dari laluan bertingkat di Lebuh Raya KLK berhampiran persimpangan Bukit Tinggi tengah hari tadi.
BENTONG – Hanya kerana ditegur kerana asyik bermain permainan video dan telefon bimbit dirampas bapanya, seorang gadis bertindak di luar kewarasan apabila cuba membunuh diri dengan terjun dari jejambat Bukit Tinggi di Kilometer 46 Lebuh Raya Kuala Lumpur-Karak di sini, hari ini.
Ketua Polis Daerah, Superintendan Zaiham Mohd. Kahar berkata, dalam kejadian kira-kira pukul 2.12 petang itu seorang gadis berusia 16 tahun didapati cuba meniti di tepi jejambat berkenaan dalam keadaan berbahaya.
“Pihak polis beberapa kali cuba memujuk perempuan tersebut supaya bertenang sehinggalah perempuan itu didapati dalam keadaan tidak stabil ketika berada di atas jejambat berkenaan.
“Pihak polis terus memujuknya dan pada ketika itulah Ketua Polis Balai Bukit Tinggi berlari ke arah mangsa dan terus menariknya kebelakang, pada masa yang sama dibantu oleh anggota polis lain untuk menyelamatkan mangsa,”katanya di sini, hari ini.
Tambahnya, semasa kejadian pihak polis telah menghubungi bomba untuk memberikan bantuan di lokasi dan pihak bomba bersedia dengan peralatan ‘salvage sheet’ di bawah jejambat.
Menurut Zaiham mangsa telah dibawa ke Hospital Bentong bagi mendapatkan rawatan dan masih mengalami kemurungan.

Dalam pada itu katanya, kes itu disiasat di bawah Seksyen 309 Kanun Keseksaan dan boleh dikenakan hukuman penjara maksimum setahun atau denda atau kedua-duanya sekali jika disabitkan bersalah.
“Pihak polis berharap agar ibu bapa sentiasa memerhati tingkah laku anak-anak agar kejadian seumpama ini tidak berlaku,”ujarnya.-K! ONLINE


Kelantan United, JDT II terikat tanpa jaringan
Oleh YATIMIN ABDULLAH

16 Mac 2021, 8:30 pm
KOTA BHARU – Kelab Bola Sepak Kelantan United FC (KUFC) dan Johor Darul Ta’zim II (JDT II) sekadar berkongsi satu mata apabila kedua-dua pasukan seri tanpa jaringan pada aksi Liga Perdana di Stadium Sultan Muhammad IV di sini sebentar tadi.
Tuan rumah bermula garang apabila menguji kemampuan JDT II menerusi rembatan kencang oleh Mohamad Fazrul Amir Zaman, namun berjaya ditepis keluar oleh penjaga gawang pelawat Muhammad Haziq Nadzli pada minit kelima.
Minit ke-11, JDT II terlepas peluang untuk memecahkan kebuntuan jaringan apabila pertahanan KUFC, Shuhei Fukai sempat menguis bola rembatan penyerang pelawat.
Aksi berbalas serangan antara kedua-dua pasukan terus rancak berlangsung dan peluang terbaik KUFC untuk mencetak gol hadir pada minit ke-28, namun Muhammad Juzaerul Jasmi hanya mampu melepaskan rembatan lemah di hadapan pintu gawang lawan.
Tiga minit berselang, Luis Cabrera melepaskan peluang terbaik JDT II untuk mendapatkan jaringan apabila sepakan lemahnya dalam kotak penalti Kelantan United terus ke dakapan Muhammad Fikri.
Menuju minit-minit akhir babak pertama, kapten KUFC, Mohd. Badhri Radzi nyata kecewa apabila rembatan derasnya berjaya didakap kemas oleh Muhammad Haziq meskipun ia dilepaskan dalam kawasan kotak penalti JDT II.

Bersambung babak kedua, JDT II tampil dengan beberapa percubaan bahaya ke kubu tuan rumah, namun dihampakan oleh ketumpulan jentera penyudah.
Bagaimanapun, KUFC cuba bangkit menerusi percubaan Mohamad Fazrul Amir tapi sekadar melewati palang gol pelawat pada minit ke-67.
Keputusan seri tanpa jaringan itu kekal hingga tamat perlawanan.-K! ONLINE


Majlis Raja-Raja putuskan resolusi, usul isu kalimah Allah
Oleh MOHD. HUSNI MOHD. NOOR

16 Mac 2021, 9:03 pm
PUTRAJAYA – Resolusi, usul dan pandangan yang dicapai pada mesyuarat khas bersama mufti-mufti berhubung isu kalimah Allah hari ini akan disembah maklum kepada Majlis Raja-Raja.
Perkara itu dimaklumkan Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri menerusi hantaran di Facebook hari ini selepas selesai Munaqasyah Khas Isu-Isu Semasa Mufti-Mufti Seluruh Malaysia dan Alim Ulama Berkaitan Isu Kalimah Allah yang berlangsung hari ini.
Menurutnya, segala usul dan resolusi yang dicapai pada mesyuarat khas itu akan disampaikan kepada Penyimpan Mohor Besar Raja-Raja untuk disembah maklum kepada Majlis Raja-Raja.
“Insya-Allah setelah menerima titah perkenan daripada Majlis Raja-Raja, resolusi tersebut akan dimaklumkan,” katanya.
Menurutnya, beliau merakamkan sekalung penghargaan atas komitmen dan kesungguhan Ashabus Samahah Mufti-Mufti dan para alim ulama yang dijemput bagi menyampaikan buah fikiran masing-masing.
Zulkifli berkata, umat Islam di negara ini diseru untuk terus bersatu hati bagi memartabatkan Islam sebagai agama Persekutuan dengan ilmu, iman dan amal.

“Keharmonian dan perpaduan rakyat Malaysia akan terus menjadi teras pembangunan negara yang kita cintai bersama,” katanya.
Sebelum ini, Mahkamah Tinggi Kuala Lumpur memutuskan penganut agama Kristian boleh menggunakan kalimah Allah dan tiga perkataan lain iaitu solat, Kaabah dan Baitullah dalam penerbitan agama itu, untuk pendidikan dalam komuniti mereka.
Keputusan itu bagaimanapun mengundang pelbagai reaksi khususnya umat Islam di negara ini.-K! ONLINE


Roger Ng ‘dipulangkan’ ke Malaysia untuk bicara
Oleh NUZULSHAM SHAMSUDDIN

16 Mac 2021, 8:26 pm
KUALA LUMPUR – Bekas pegawai bank Goldman Sachs, Roger Ng yang didakwa terlibat dengan penjualan nota sekuriti dan bon syarikat 1Malaysia Development Berhad (1MDB) berjumlah AS$6.5bilion akan `dipulangkan’ ke Malaysia untuk dibicarakan sekitar Jun ini.
Perkara itu dimaklumkan Timbalan Pendakwa Raya, Noorina Bahadun ketika pegurusan kes itu di hadapan Hakim Mahkamah Tinggi  Muhammad Jamil Hussin.
Menurut Noorina,  Jabatan Kehakiman Amerika Syarikat (DoJ) memaklumkan kepada Jabatan Peguam Negara, Roger Ng akan dihantar pulang ke Malaysia selepas 1 Jun ini namun tidak mendedahkan lanjut maklumat lain mengenai `kepulangan’ lelaki itu.
Pendakwaan turut memaklumkan kes lelaki itu yang sebelum ini berada di dua Hakim Mahkamah Tinggi berbeza telah dipindahkan ke Hakim Muhammad Jamil.
Sementara itu, peguam bela, Datuk Tan Hock Chuan yang mewakili tertuduh memaklumkan, mahkamah di Amerika Syarikat telah ditutup sejak 1 Oktober 2020 ekoran pandemik Covid-19 dan baharu sahaja mula beroperasi dan tidak mempunyai sebarang bantahan untuk tarikh baharu tersebut.
Justeru tarikh 15 Jun ini ditetapkam untuk pengurusan kes selanjutnya.

Roger Ng atau nama sebenarnya Ng Chong Hwa, 49, kini berada di New York selepas diekstradisi pada Mei 2019 untuk berdepan pertuduhan oleh DoJ berhubung skandal 1MDB. Roger Ng telah didakwa di New York pada Mei 2019 dan sepatutnya mula dibicarakan pada Februari lalu selama enam minggu.
Pada 19 Disember 2018, Roger Ng mengaku tidak bersalah di Mahkamah Sesyen di sini atas empat pertuduhan bersubahat dengan Goldman Sachs berhubung penjualan bon 1MDB bernilai AS$6.5 bilion dengan menggugurkan fakta material dan membuat kenyataan palsu.
Dia didakwa melakukan semua kesalahan itu di pejabat 1MDB, Tingkat 8, Menara IMC, No 8, Jalan Sultan Ismail di sini antara 19 Mac 2012 dan 11 November 2013.
Tertuduh didakwa mengikut Subseksyen 370(c) Akta Pasaran Modal dan Perkhidmatan 2007 yang memperuntukkan hukuman penjara tidak melebihi 10 tahun dan denda tidak kurang daripada RM1 juta, jika sabit kesalahan.
Di Amerika Syarikat, Chong Hwa didakwa atas tuduhan rasuah dan beberapa lagi tuduhan membabitkan skandal 1MDB di New York dan antara tuduhan yang dihadapinya termasuk konspirasi rasuah dan konspirasi melakukan pengubahan wang haram.-K!ONLINE